text:
यात्रा संस्मरणः बचपन आ टायरगाड़ीक यात्रा
– वाणी भरद्वाज
बात तहिया के अछि जहिया हमर उमर सात वा आठ बरष रहल होयत. दादी गाम हमर नवानी अछि. पीसी के बौआ भेल छलैन्ह. बच्चा के सेहंता मे जबरदस्ती दादी लग रूकि गेलहु. ओतय पहिने एक टा आर पीसी (मामा बाबा के बेटी) जे हमरा सं पाच बरष पैघ रहल हेतीह से छलैथ. बच्चा जाति द्वि – चारि दिन मे मोनो भरि गेल. आब रोज दादी के कही जे हम अपन माँ-पापा लग जायब. मुदा ओतय कियो पुरूष नहि छलाह जे हमरा कोईलख क द अबितैथ. तहिया यात्रा कठिनाह होइत छल. तामे मामा बाबा गाम सं पीसी के ल जाए लेल टायर गाडी आयल. हमहु जिद्द क देलहु जे संगे जायब. कियैक त विजयी सं कनिये दूर कोईलख जतय हमर घर छल. बेस. प्रात भेने पीसी आ हम टायर गाडी पर बैसि, ओछौन बिछौन क बिदा भेलहु. कनि काल बैसैत छलहूँ, कनी काल गप्प सरक्का तखन कनी दूरक यात्रा होइत छल. गाम सं मामा बाबा के गाम करीबन पच्चीस किलोमीटर रहल हेतैक. दिन भरक यात्रा कहुना बितेबाक रहैक. हम कनि उकट्ठी रही. कनी कनी काल मे हम टायर गाडी सं नीचा उतरि क रोड कात मे खसल गिट्टी चुनी, तहिया गोटरस खेल हमसब खेलैत रही ओहि मे जतेक नीक गोटी ततेक नीक जीत. गिट्टी चुनै मे टायर गाडी आगू बढि जायत छल फेर दौड़ि क चढलहुँ. एहिना यात्रा बीतल जा रहल छल. दुपहरिया मे बिदेसर स्थान सं गुजरि रहल छलहुँ, ओहि दिन मेला लागल छलैक. किछु खाय के समान आ मैट के यो-यो जाहि मे रबड लागल रहैत छलैक से किनलहुँ. कनि काल मे रैयमा-कोठिया गाम आयल. बच्चा सब काते काते खेल रहल छल. हम ओहि यो यो सं निशान लगा क मारि आ बैसजाइत छलहुँ. जे कनि बलिहार रहैत छल तकरा सं टायर गाडी सं उतरि फरिछेलहुँ फेर आबि क बैस गेलहुँ. भरि रास्ता ओ हरबाहा सेहो परेशाने रहल. मुदा उपाये कोन छलैक. साँझ होइत होइत हम सब मामा बाबा के गाम विजयी पहुँच गेलहुँ. पहुँचिते टायर गाड़ीबला कहलक, ‘हम तोरा पहुँचाबय कोईलख नहि जेबौ. भरि रास्ता बड बदमाशी केले हँ’. तामे हमरा पिताजी देखा गेला, कोनो मरीज केँ देखय ओतय आयल छलाह. दौड़ि क हुनका लग चलि गेलहुँ. किछुए काल मे माँ लग सेहो पहुँच गेलहुँ. माँ हमरा अचानक देख हतप्रभ छल. हम अलगे खुश छलहुँ.


c: text/html

text:
विचार
– मृत्युञ्जय शान्डिल्य ‘गुड्डू’
अररिया, परवाहा, सन् 1912 में बिहार बंगाल प्रोविंस सँ अलग भ’ अलग राज्य बनल। ताहि काल सँ मिथिला राज्यक मांग लगातार भ’ रहल अछि। 1912 के बाद 1936 में बिहार सँ उड़ीसा अलग भेल फेरी सँ सन् 2000 में झारखंड बनल। बिहार सँ दु अलग राज्यक निर्माण भेल मुदा मिथिलांचल के मांग निरंतर जारी अछि। उ मिथिला जकर अपन समृद्ध इतिहास छल, अपन लोक संस्कृति छल, अपन लिपि छल ओहि मिथिला अपन इतिहास बचेबाक ल संघर्षरत अछि। कतेक संगठन बनल, कतेक छुटभैया नेता मिथिला राज्यक नाम पर चांदी काटलक। मुदा पूर्वी मिथिलाक क्षेत्र जकरा कालांतर में कोसी केर धारा विभक्त क देलक ओकर संग दोयम दर्जाक व्यवहार अभियो तक जारी छल। मिथिलाक पूर्वी भाग अररिया जिला, किशनगंज जिला, कटिहार जिला, व पूर्णियाँ जिला सीमांचल में परिवर्तित करबाक साजिश सफल भ रहल अछि। जहि क्षेत्रक अपन समृद्ध इतिहास छल, ओकरा मिथिला सँ अलग सीमांचल बना देल गेल। अहि कार्य में पूर्वी मिथिलाक नेताक संग तथाकथित बुद्धिजीवी वर्ग व एक बड़का समूह पत्रकार लोकनि केर छल। हालाँकि पूर्वी मिथिलाक क्षेत्र में मैथिली गतिविधि बहुत कम भ जेनाय एक कारण अछि, दोसर जे प्रमुख कारण छल उ अइछ जे अहि क्षेत्रक एकटा बड़का नेता जिक अवतारित करवाना। पूर्वी मिथिलाक सीमांचल में परिवर्तित करवाना व एक नेता क सीमंचलक गाँधी बनवाना, कतौ ने कतौ राष्ट्रीय सुरक्षा पर भी प्रश्नचिन्ह खड़ा करैत छल। नेपाल सँ सटल पूर्वी मिथिलाक अहि क्षेत्र में देशविरोधी तत्व केर सक्रियता जगजाहिर छल। देशक खुफिया तंत्र केर नजर अहि क्षेत्र पर बहुत दिन सँ अछि। समस्त मिथिलाक ई दायित्व बनैत अछि जे पूर्वी मिथिलाक के मिथिलांचलक मुख्यधारा सँ जोड़बाक प्रयत्न करी।

robotstxt: allowed

filter: keep


text:
शिव कुमार झा, जमशेदपुर। मार्च २९, २०१६. मैथिली जिन्दाबाद!!
मिथिला सांस्कृतिक परिषद् – जमशेदपुर एवं झारखंड मिथिला मंच – राँची द्वारा रैफ अधिकारी अश्विनी झा जिनका एहि वर्ष २०१६ केर लार्ड बेडेन पावेल सम्मान भारतक राष्ट्रपति महामहिम प्रणव मुखर्जीक हाथ सँ देल गेलनि तिनका क्रमशः मिथिला विभूति एवं मिथिला रत्न सम्मान यैह अप्रैल २ आ ३ तारीख जमशेदपुर एवं राँची मे हस्तान्तरित करबाक निर्णय लेल गेल अछि।
विदित हो जे अपन ईमानदार सेवा आ समर्पण सँ रैपिड एक्शन फोर्स केर अधिकारी नक्सल प्रभावित छत्तीसगढ आर आब झारखंड मे निरन्तर कार्यरत छथि। हुनकर समर्पण केँ राष्ट्रीय स्तरक सम्मान सँ मैथिल समाज अत्यन्त उत्साहित अछि। मिथिला विभूति व मिथिला रत्न सम्मान विभिन्न समाजसेवी संस्था द्वारा एहने सपुत केँ देल जाएत रहल अछि। अश्विनी झा एहि निर्णय पर प्रसन्नता व्यक्त करैत सम्मान देनिहार संस्था केँ धन्यवाद प्रकट केलनि अछि। ओ कहलैन अछि जे राष्ट्र स्तर पर भलेहि अहाँ सम्मानित होउ, जाबत घर मे सम्मानित नहि होयब ताबत आत्मसम्मानक असल मर्म सँ परिचित नहि भऽ सकब। ई घरक सम्मान हमरा लेल राष्ट्र स्तरक सम्मान सँ आरो बेसी महत्वपूर्ण अछि। अपन मातृभूमि आ मूल संस्कृतिक रक्षा करब सेहो हमरा लोकनि परम कर्तब्य होएछ, आर एहि लेल हम सदा-सदा समर्पित भावना सँ कार्य करैत रहब। घरक सेवा, परिवारक सेवा, गामक सेवा आ देशक सेवा – सेवा मात्र हमर कर्म थीक आर एहि लेल अपन ईमानदारिता व निष्ठा संग कहियो कोनो समझौता नहि करब, श्री झा मैथिली जिन्दाबाद संग अपन भावना किछु एहि तरहें व्यक्त कएलनि।
मैथिली जिन्दाबाद परिवार दिस सँ श्री अश्विनी झा केँ बहुत रास शुभकामना आ सम्मान लेल बधाई, तहिना सम्मान देनिहार संस्था केँ सेहो एहि सुकार्य लेल हृदय सँ धन्यवाद संपादक प्रवीण नारायण चौधरी प्रकट केलनि अछि।
अपने एहि सम्मानक लेल पूर्णतः डिज़र्व करैत छी, अपने केँ सम्मानित क’ मिथिला सांस्कृतिक परिषद जमशेदपुर आ झारखण्ड मिथिला मंच रांची अपना प्रति हमरा सन सरल मैथिली – मिथिला प्रेमी केँ आरो आसक्त क’ देलक, अपन मिथिला सं दूर आन भूखण्ड में अपन मिथिलामक स्थापन कय दुनू संस्था हमरा सभ कें प्रवासी सं अधिवासी बना देलक। एहि संस्था सबहक सकल पदाधिकारी आ निर्णायक मंडल कें आभार ! बहुत उत्कृष्ठ निर्णय ! अपने अपन मिथिलाक नवका पिरहीक लेल आदर्श छी ! शुभकामनाक संग – शिव कुमार झा ‘टिल्लू’, जमशेदपुर।


text: पटना । पटना उच्च न्यायालय द्वारा 11 हजार 412 करोड़ क वित्तीय अनियमितता क सीबीआई स जांच क आदेश राज्य सरकार क नींद उड़ा देलक अछि। मुख्यमंत्री नीतीश कुमार एहि मामला कए गंभीरता स लैत सबटा जिलाधिकारी कए साफ शब्द मे निर्देष देलथि अछि जे कोनो हालत मे 24 जुलाई तक सबटा खर्चक ब्योरा पटना पहुंच जेबाक चाही, ताकि समय पर महालेखाकार कए समर्पित कैल जा सकए, नहि त ओ कार्रवाई होएत जेकर आशा नहि कैल जा सकैत अछि। मुख्यमंत्रीक एहि धमकी भरल निर्देश स पूर्व शनिदिन बाढ़ आ सूखा क मुतल्लिक जिलाधिकारी आ प्रमंडलीय आयुक्त क संग भेल वीडियो कान्फ्रेंसिंग मे सेहो इ महत्वपूर्ण एजेंडा छल। मुख्य सचिव एके मुखर्जी जिलाधिकारी कए 24 जुलाई तक अग्रिम (एसी बिल) आओर ओकर खर्च क विस्तृत ब्योरा प्रस्तुत करबाक निर्देश देने छलाह। मुख्य सचिव क फरमान क किछु कालक बाद वित्त मंत्री सह उप मुख्यमंत्री सुशील कुमार मोदी सेहो मुख्य सचिवालय पहुंचलाह आ वित्त विभाग क प्रधान सचिव भानु प्रताप शर्मा आ अन्य अधिकारी संग एक घंटा तक बैठक केलथि। हालांकि गपक विस्तृत ब्योरा हासिल नहि भ सकल अछि। एहि कात आपदा प्रबंधन विभाग क प्रधान सचिव व्यास जी कहला जे हुनकर विभाग क एसी बिल स संबंधित 650 करोड़ टकाक मामला अछि। उल्लेखनीय अछि जे एजी क रिपोर्ट पर हाईकोर्ट 11412 करोड़ क वित्तीय अनियमितता मामला क जांच सीबीआई स करेबाक फैसला देलक अछि। रिपोर्ट क अनुसार इ अनियमितताा 2002 स 2008 तक कोषागार स निकालल गेल राशिक ब्योरा एखनधरि नहि देल गेल अछि।


text:
— भावेश चौधरी।
“चौरचन” ,भादो मास के शुक्ल पक्ष के चतुर्थी दिन मनबय जाय बला मिथिला के पाबैन।संभवतः मिथिला एकमात्र एहन वैश्विक संस्कृति अछि जाहि मे अधिकांश पाबैन प्रकृति स जुडल,प्रकृति के पूजक आ प्रकृति के आभार मानय वला होई छै।
कथानुसार गणेश जी के बेडौल रूप देखि सुंदर चंद्रमा के हंसी आईब गेलन।उपहास स दुखी भ गणेशजी चंद्रमा के श्राप देलखिन कि अहांके जे कोई देखत हुंकर जीवन कलंकित भ जेतन।श्रापित चंद्रमा भयभीत भय पुनः गणेश जी के पूजा अर्चना करैत मनवय लगला। हुनकर आराधना स खुशी भेल गणेश जी हुनका साल भैर लेल श्रापमुक्त करैत एक दिन श्रापमय रखलखीन जे गणेश चतुर्थी तिथि भेल।
सुंदरता के घमंड,उपहास,क्रोध, आत्मग्लानि आ ‘क्षमा परमो धर्म’ स भरल ई कथा मनुष्य जीवन में बहुत प्रेरणादायक उद्धरण अछि।
अजुका दिन मैथिल सब निर्जला व्रत करैत छथि।बाजार स मटकुर आ छाछी , केरा, सेव,नारियल आदि संगे मिठाई के खरीददारी के भीड़ प्रायः देखल जा सकैत अई। पाबैन मनबा के एकटा लाभ एहो छै जे अई स विभिन्न ग्रामीण रोजगार के बढ़ावा भेटैत छै। विभिन्न पात्र में दही पोरल जाई छै।घर पूरा पुरुकिया,ठकुआ आ खीर के सुगंध सा सुगंधित भेल रहई अछि।
सांझ में बहुधा गाय के गोबर स आंगन के नीप,अर्पण पारि प्रसाद सब राईख पूजा के तैयारी शुरू होई छै।कलंक स बचई हेतु हाथ में कोनो फल आ दही लेने चंद्र देव के दर्शन करैत मंत्र पढल जैत छै:
“सिंह: प्रसेनमवधीत सिंहो जाम्बवता हत:,
सुकुमारक मा रोदिस्तव ह्येष स्यमन्तक:”
ई मंत्र परहब के पाछू सेहो कथा अय। श्रीकृष्ण द्वारा एक बेर चंद्र देव के आई के दिन खाली हाथ दर्शन भा गेल रहन।गणेश जी के श्राप के कारण कलंक लगलन।द्वारिका पूरी निवासी सत्राजित सूर्य की उपासना स सूर्य के बराबर चमकीला ‘स्यमन्तक’ मणि प्राप्त केलन।कोनो कारण हुनका संदेह भेलन कि श्रीकृष्ण ई मणि छीन लेता। ओई मणि के ओ अपन भाई “प्रसेन” के पहिरा देलखीन।एक दिन जंगल में शिकार काल में प्रसेन के माइर ओ मणि एक टा सिंह छीन लेलखिन,आ सिंह स “जाम्बवन्त” नामक भालू। सत्राजित के भेलन जे कृष्ण मणि के लोभ में हमर भाई के हत्या का देलैथ।श्रीकृष्ण अपन ऊपर लागल कलंक धोबई लेल जाम्बवन्त के गुफा में जा हुंका स 21 दिन तक लड़ाई क ओ मणि वापस लेला आ सत्राजित के दा के अपन कलंक मिटेला।
मिथिलांचल के अलावा खरगपुर आ मंदार क्षेत्र में सेहो चौरचन के कमोबेश या पद्धति स मनबल जायत अछि।
मान्यता अई कि जे सब भाद्र शुक्ल चतुर्थी के विधिविधान आ मंत्र के द्वारा चन्द्रमा के आराधना आ पूजन करय छथि, हुनकर जीवन में कहियो मिथ्या कलंक नै लगतन आ सदैव हुनका पर चन्द्रमा के अनुकूलता बनल रहतन।
- जय मिथिला, जय मैथिली।।


text:
औझका प्रसाद (Today’s Bliss): (पुनरावृत्ति – जुन २०१२ उपरान्त)
अनुरोध: एक बेर मे पढला पर कम बुझायत, दोसर बेर ताहि सँ बेसी, तेसर बेर आरो बेसी आ बेर-बेर पढब तऽ अमृतपान करब समान अनुपम अभीष्टक प्राप्ति होयत। तैँ, कनेक मन थिर कऽ के आजुक साधना – स्वाध्याय करब। बहुत अनुपम प्रसाद थी ई:
(योग करब कर्तव्य थीक, योग कि? आउ मंथन करी। एहि अवस्थामे पहुँचबाक लेल सेहो ईश्वर संग प्रार्थना करी। कोनो बात असंभव नहि, बस ईश्वर केँ संभव मानि हुनकहि मे रत रही।)
यत्रोपरमते चित्तं निरुद्धं योगसेवया।
यत्र चैवात्मनात्मानं पश्यन्नात्मनि तुष्यति॥६-२०॥
सुखमात्यन्तिकं यत्तद्बुद्धिग्राह्यमतीन्द्रियम्।
वेत्ति यत्र न चैवायं स्थितश्चलति तत्त्वतः॥६-२१॥
यं लब्ध्वा चापरं लाभं मन्यते नाधिकं ततः।
यस्मिन्स्थितो न दुःखेन गुरुणापि विचाल्यते॥६-२२॥
तं विद्याद्दुःखसंयोगवियोगं योगसंज्ञितम्।
स निश्चयेन योक्तव्यो योगोऽनिर्विण्णचेतसा॥६-२३॥
योगकेर अभ्यास सऽ निरुद्ध (रोकल गेल) चित्त जाहि अवस्था मे उपराम (विषयक भोग सँ विरक्तिक अवस्था) भऽ जाइछ आ जाहि अवस्था मे परमात्माकेर ध्यानसँ शुद्ध भेल सूक्ष्म बुद्धि सँ परमात्माक साक्षात्कार करैत सच्चिदानन्दघन परमात्मा टा मे सन्तुष्टिक अवस्था रहैत अछि;
सुखमात्यन्तिकं – सुखं आ आत्यन्तिकं यानि अनन्त सुख, यत्तबुद्धिग्राह्यमतीन्द्रियम् – यत् बुद्धि ग्राह्यं अतीन्द्रियम् यानि जेकरा बुद्धि या इन्द्रिय केर ग्रहणक्षमता टा सँ, वेत्ति – जानल जा सकैत अछि, यत्र न चैवायं स्थितिश्चलामि तत्त्वत: – यत्र न च एव अयं स्थितिस् चलति तत्त्वत: – तत्त्व-दर्शनक जाहि स्थिति सँ कदापि डिगैत (हँटैत) नहि अछि;
दोसर शब्द मे:
इन्द्रिय सभ सँ अतीत, मात्र शुद्ध बनल सूक्ष्म बुद्धि द्वारा ग्रहण करय योग्य जे अनन्त आनन्द अछि; ओकरा जाहि अवस्थामे अनुभव करैत अछि आ जाहि अवस्थामे स्थित ओ योगी परमात्माक स्वरूप सँ विचलित नहि होइत अछि;
यं लब्ध्वा – जेकरा पाबिकय, चापरं लाभं – कोनो अन्य लाभ, मन्यते नाधिकं तत: – ओहि सँ ऊपरका कोनो अन्य लाभ प्राप्त करबाक इच्छा तक नहि रखैत अछि, यस्मिन्स्थितो – एहेन स्थिति सँ, न दु:खेन गुरुणा अपि – अनेको दु:ख भेलो पर, विचाल्यते – मन नहि विचलित यानि डिगैत अछि;
दोसर शब्द मे:
परमात्माकेर प्राप्तिरूप सन लाभ केँ प्राप्त कय ओहिसँ अधिक दोसर कोनो लाभ नहि मानैत अछि आ परमात्माप्राप्तिरूप केर अवस्थामे स्थित योगी बड़ भारी दुःखो भेला सँ चलायमान नहि होइत अछि;
तं विद्याद्दु:खसंयोगवियोगं योगसंज्ञितम् – ताहि दु:खसंयोग सँ वियोग यानि दु:खक अनुभूति तक नहि करयवला स्थिति मे पहुँचयवला अवस्थाकेँ योग केर संज्ञा देल जाइछ, स निश्चयेन योक्तव्यो योगोऽनिर्विण्ण चेतसा: – ताहि योग केर अभ्यास निर्विण्णचेतना यानि वगैर कोनो प्रकारक शोकादि अर्थात् धैर्य उत्साह भरल चित्त सँ करब कर्तब्य थीक।
दोसर शब्द मे:
जे दुःखरूप संसारक संयोगसँ रहित अछि ओकर नाम योग थिकैक; ओकरा जानबाक चाही। एहि योगकेँ बिना कोनो अगुताहट अर्थात् धैर्य आ उत्साहयुक्त चित्तसँ निश्चयपूर्वक करब कर्तव्य थीक।
हरि: हर:!!


text:
नवका- पुरनका लेख सर्च करु...
मदद लेल आगां आउ... Haath barhaau
बाढ़िक प्रलय के खबर जेना-जेना लोक के पास पहुंच रहल अछि लोक सभ मदद के लेल आगां आबि रहल छथिन्ह. जिनका जे भs रहल छनि दs रहल छथिन्ह. दु-चारि रुपया सं लs क करोड़ रुपया तक. जिनकर जेहन शक्ति छनि मदद कs रहल छथिन्ह. जिनका सय करोड़ के सम्पत्ति छनि ओ लाख... करोड़ रुपया केर मदद कs रहल छथिन्ह आओर जे रोज कमाय आओर रोज खाय वाला छथि ओ अपन शक्ति भर दु- चारि रुपया दs रहल छथिन्ह. मुख्य बात अछि लोक के आगां बढ़नाए. बुंदे-बुंदे...तालाब भरैत अछि... सागर भरैत अछि. मुदा एहि के लेल सभ गोटे के मिलि जुलि के काज करय के जरूरत अछि. अहां मुख्यमंत्री राहत कोष मे पाई जमा करा सकय छी... अगर अहांक इलाका मे रेडक्रास के कोनो दफ्तर अछि ओतेय जा क... बाढ़ि पीड़ित के नाम पर पाई... सामान मदद के लेल द सकय छी. ओ बाढ़ि प्रभावित इलाका मे ओकरा पहुंचाबय के कोशिश करथिन्ह. जतेक पेपर... टीवी न्यूज़ चैनल अछि सभ राहत... मदद मे जुटल छथिन्ह. अहां हुनको माध्यम सं मदद कs सकय छी... एकरा बारे मे पेपर... टीवी पर जानकारी देल जा रहल अछि. अहां हुनका सं सम्पर्क करय के कोशिश करु.
आसाराम बापू...स्वामी रामदेव सेहो एहि काज मे लागल छथिन्ह. उद्योगपति... लोक सभ सं मिलि कs राहत के लेल पाई...सामान भेजवा रहल छथिन्ह. प्रियागोल्ड बिस्किट वाला एक ट्रक बिस्किट भेजय के बात कहलखिन्ह अछि. एहना आगां आबय के जरूरत अछि. आर्ट ऑफ लिविंग के श्री श्री रविशंकर जी सेहो जोर-शोर सं नहिं सिर्फ जुटल छथिन्ह बल्कि मुख्यमंत्री नीतीश कुमार के सम्पर्क मे सेहो छथिन्ह. श्री श्री रविशंकर जी मदद के शुरू मे दस करोड़ रुपया के राहत भेजबाक एलान कएलखिन्ह... आओर इहो कहलखिन्ह जे हुनकर लोक सभ अगिला किछ दिन मे चालीस करोड़ के राहत आओर मदद केर सामान मिथिला केर बाढ़ि प्रभावित इलाका मे भेजथिन्ह. आर्ट ऑफ लिविंग सं जुड़ल लोक सभ एहि मे बढ़ि चढ़ि कs हिस्सा ल रहल छथिन्ह. मदद केर लेल पाई... कपड़ा-लत्ता... दवाई... पोलीथिन... मोमबत्ती... बिस्किट... खाय पिबय के सामान सभ के इंतजाम कs रहल छथिन्ह. हिनकर किछ लोक बाढ़ि प्रभावित इलाका मे अपन काज शुरू सेहो कs देलखिन्ह अ. दिल्ली मे आर्ट ऑफ लिविंग के ई पूरा काज के कोर्डिनेट कs रहल छथिन्ह संगीता जी... अहां हिनका सं फोन पर सम्पर्क कs सकय छी... हिनकर दिल्ली के नम्बर छनि +91-9811335074 अहां हिनकर पटना केर नंबर पर सेहो बात क सकय छी...SMS कs सकय छी.. हिनकर पटना केर नंबर अछि +91-94310-22020. अहां सभ अगर कोनो योगदान देबय चाहय छी त एहि पता पर सेहो भेज सकय छी.
VVKI Bihar Apex Body
A/c. No. 625905033075
ICCICI Bank
बाढ़ि केर मदद के लेल देल गेल मदद...पाई पर टैक्स केर छूट सेहो मिलत. एकर सार्टिफिकेट अहां के द देल जाएत.
सदस्यता लें टिप्पणियाँ भेजें (Atom)


text:
स्वाध्याय
– प्रवीण नारायण चौधरी
रामचरितमानस मोती
२०. श्री रामजी केर शिवजी सँ विवाह हेतु अनुरोध
एहि सँ पूर्वक अध्याय मे पढ़ि चुकल छी – सती माता केर पार्वतीक रूप मे जन्म, हिमाचल-मैनाक घर मे जन्म लैत चारूकात ऋद्धि-सिद्धिक अम्बार आ सुखमय वातावरण, हिमाचलक राज मे ऋषि-मुनि समाजक आगमन-निवास-सम्मान, हिमाचल राजा ओतय नारदजीक आयब आ हुनकर भविष्यक बारे मे बतायब, पतिक रूप केर भयावहताक वर्णन आ संगहि एहेन भयावहता केवल शिव मे भेलो पर ओ समस्त ब्रह्माण्ड मे प्रशंसा-प्रतिष्ठाक दृष्टि सँ देखल जेबाक रहस्योद्घाटन करैत पार्वती सँ शिव केँ पतिक रूप मे प्राप्त करबाक लेल कठोर व्रत आ तप लेल उपदेश-आशीर्वाद, दोसर दिश शिवजी द्वारा सतीक वियोग मे वैराग्यक धारण, जहाँ-तहाँ भ्रमण आ श्री राम केर कथा आदिक वाचन। पार्वतीक तपस्या पूर्णता पर ब्रह्माजी द्वारा आकाशवाणी आ तपस्या पूर्ण होयबाक आ शिव केँ प्राप्ति सुनिश्चित होयबाक घोषणा, एम्हर शिवजी सँ भेंट करबाक लेल स्वयं श्री राम जी पहुँचि गेल छथि। आब आगू देखूः
१. श्री राम जी कहलखिन – हे शिवजी! जँ हमरा उपर अहाँक स्नेह अछि त आब हमर बात मानू आ हमरा वचन दिय जे अहाँ पार्वतीक संग विवाह करब।
२. शिवजी कहलखिन – यद्यपि हमर विवाह करबाक औचित्य त आब नहि छल, मुदा स्वामीक बात केँ काटल-मेटल नहि जा सकैत अछि। हमर परम धर्म थिक जे हम अपनेक आज्ञा केँ प्राथमिकताक संग पालन करी। माता, पिता, गुरु और स्वामी केर बात केँ बिना विचारने शुभ बुझैत मानि लेबाक चाही। फेर अपने तँ हर तरहें हमर परम हितकारी छी। अपनेक आज्ञा हमर माथ पर अछि।
३. शिवजीक भक्ति, ज्ञान और धर्म सँ युक्त वचन रचना सुनिकय प्रभु रामचन्द्रजी संतुष्ट भ गेलाह आ कहलाह – हे हर! अहाँक प्रतिज्ञा पूरा भ’ गेल। आब हम जे कहलहुँ से हृदय मे राखू। एतेक कहिकय श्री रामचन्द्रजी अन्तर्धान भ’ गेलाह।
४. शिवजी हुनक दर्शनक वैह मूर्ति केँ अपना हृदय मे राखि बेर-बेर स्मरण करैत आह्लादित-पुलकित होइत रहलाह। ताहि समय सप्तर्षि शिवजी लग अयलाह। प्रभु महादेवजी हुनका लोकनि सँ सुहाओन वचन कहलखिन – अपने सब पार्वती लग जाकय हुनकर प्रेमक परीक्षा लिअ और हिमाचल केँ कहिकय हुनका पार्वती केँ आनय लेल पठाउ, पार्वती केँ घर पठाउ और हुनकर सन्देह केँ दूर करू।


text:
अद्भुदानन्दजीकेर अद्भुद प्रस्तुति सँ विराटनगरके समस्त दर्शक लोटपोट भेलाह आ एहि बेरुक विद्यापति स्मृति पर्व समारोहक मुख्य केन्द्रविन्दु बनल अपन दू दिनक निरंतर प्रस्तुतिसँ मैथिली-मिथिला प्रति लोकमें संवेदनाके संचार कयलाह। मैथिली सेवा समिति द्वारा आयोजित एहि समारोहमें हिनकर पहिल बेर सहभागिता छल जे सभकेँ बहुत पसिन्न पडलन्हि। मैथिलीमें हास्य-प्रस्तुति देखबाक बहुतो आमजन लेल ई पहिल मौका छल जाहिमें हमहुँ पडैत छी। बहुत बचपनमें रामलीला आ थियेटर में जरुर हास्य कलाकार देखने रही मुदा ओ जोकर होइत छलाह, लेकिन ई हमर सौभाग्य जे सभक प्रिय कलाकार अद्भुदानंदजीकेर विद्वतापूर्ण लेकिन नि:संदेह हास्य हमर परिकल्पनाके बदलि देलक। कहबाक तात्पर्य जे हास्य-व्यंगके आजुक लाफ्टर शो के दौरान मैथिली भाषामें अद्भुदानंदजी महान् बुझेला आ एना लागल जे आगामी समयमें मैथिलीके जियेबाक एक अत्यन्त सशक्त साधन ईहो विधा बनत से नव आत्मविश्वास जागल। शब्द कम पडि रहल अछि, बाद में फेरो अपन स्मृति सँ हिनकर समस्त प्रस्तुतिपर अहाँ सभ सँ जानकारी जरुर शेयर करब, लेकिन ई कहय लेल नहि बिसरब जे एहि कार्यक्रमक प्रमुख अतिथि उप-प्रधान सह गृहमंत्री (नेपाल सरकार) सेहो गद्गद् भेलाह आ रोकनहियो नहि रुकल हुनक ठाहाका ई सुनि:
“लेशन बदैल गेलै
फोर्मेशन बदैल गेलै
एक्शन बदैल गेलै
एमुनिशन बदैल गेलै
सरकार छथि नीचाँ बैसल (उप-प्रधानमंत्रीजी नीचां दर्शक-दीर्घामें बैसल छलाह तिनकहि तरफ ईशारा करैत)
आ मैथिल छी ऊपर (स्वयंके मंचपर देखबैत)
आइ मिथिलाकेर पोजीशन बदैल गेलै!
यैह सुनि आ प्रस्तुति के विशिष्ट अंदाज देखि उपप्रधान सह गृहमंत्री समेत समस्त दर्शक अपन कहकहा नहि रोकि सकलाह।
अद्भुदानंदजीकेर किछु अद्भुद बात:
१. पहिरन मैथिल – पागपर मिथिला पेन्टिंग, दोपटा (अंगवस्त्रम्) पर मिथिला पेन्टिंग आ कहि रहल छथि जे अगिला वर्षतक आरो मैथिलपन हमर पहिरनसँ झलकत एहि लेल कृतसंकल्पित छी आ ओकर सकारात्मक असर आमजन पर जरुर पडत जाहिसँ मिथिलाक कला रोजीके रूपमें परिणति पायत।
२. विचार मैथिल – मिथिलाक योगदान भारतक स्वतंत्रतामें कतेक ओजपूर्ण छैक ताहिपर १५० वर्षक इतिहास के आल्हा-धुनमें वीररस जेकर मैथिलीमें बहुत पैघ अभाव अछि ताहिपर गायन-सृजन कय रहल छथि, जेकर किछु प्रस्तुति सेहो विराटनगरके मंचपर प्रस्तुत केने छलाह आ किछु अहुँके लेल हम राखि रहल छी हुनकहि रचनासँ:
उत्तर राजा रहय हिमालय
दछिन गंगिया माय सहाय
पूर्वहि कोसी कमला कलकल
पछिमहि बागमतीकेर धार
जगजननी सीता केर धरती
अद्भुद मिथिला केर अवतार
सारण गर्जै राजा राजेन्दर
चंपारणमें राजकुमार
वन सँ गरजै विरसा-मुण्डा
शेर कुँअर के उठै तलवार
धधरा लहकल गढ मिथिलामें
मैथिल कूदि पडल ललकारि
टेलिफोन और बिजुलीक खम्भा
रेलक पटरी देलनि उखाडि
पडल फिरंगी हाहाकारमें
लंदनकेर हिल गेल सरकार
हृदयनारायण राधा शर्मा
बाबु रामनन्दन करैथि पुकार
आ सुरज नारायण रे मिथिलामें
भेलैन पूत अगिया बैताल
जेह-जेह जनमल एहि धरती पर
एक पर एक दैव के लाल
ईहो धरती रे मिथिलाकेर
जेकर शान कहल नहि जाइ…….
३. प्रखर रचनाकार: हिनक बेसी रास रचना लोकके हिलाबय-डोलाबयवाला होइछ, बस मुँह पोछऽवाला रचना कदापि नहि! कारण ई मानैत छथि जे बेसी रास रचनाकार ओ काज बढियाँ सऽ आ बहुत पहिले सऽ कय रहल छथि तऽ हिनका किछु ठाँय-पर-ठाँय आ सेहो बड बुलँद आवाजमें वीररससँ ओत-प्रोत जे निश्चित रूपसऽ लोकमें जागृति पसारयवाला होइछ। तऽ राखी एक नमूना:
आब नञि हिन्दू कम नञि मुसलिम कम
जमाना डब्लू डब्लू डट कम!
आब नञि झाजी नञि हाजी
जे बनल जहाजी
देखा देलक ओस्ताजी
ओहे भेल कामकाजी!
नया-नया स्टाइल भेलै
भोजनमें ब्वाइल भेलै
हाथमें मोबाइल भेलै
डाँड्हमें पेजर भेलै
लोक अपने मोंनक मैनेजर भेलै!
घरमें टीवी भेलै
नोकरीमें बीवी भेलै
लोक बुद्धिजिवी भेलै
केओ केकरो किऐक सुनतै!
कतेक रास लिखब, बरु हिनक रचना हम सभ ताकि-ताकि पढब आ एहेन रचनाकार एक बेर फेर अनायासे सभक हाथमें मैथिलीके पोथी पकडा देता से विश्वास हमरो जागल। एखन धरि केवल एक रचना लेकिन हरदम बाजारमें अपन माँग बनेने रहऽवाला आ नाम केहेन तऽ ‘टिटकारी’। एना किया यौ? तऽ कहय छथि जे यैह थीक हमर जीवनक अनुभव…. सभ ठाम मैथिलक टिटकारी टा!
हारलहुँ तैयो – जितलहुँ तैयो
खेलहुँ तैयो – भूखल छी तैयो
विद्वान् छी तैयो – बूरिबक छी तैयो
घर बैसल छी तैयो – बाहर कमाइ छी तैयो
सभ ठाम टिटकारिये टिटकारी भेटत!
बहुत जल्दी अद्भुदानंदजी केर अद्भुद लीला सभ फेसबुकिया मैथिल लेल सेहो भेटत, ओना हमर तऽ जोर रहत जे हिनका लेल एक स्वतंत्र वेबसाइट के निर्माण कैल जाय।


text:
— पीताम्बरी देवी।
पाहुन के दरवजा पर देख के मोन खुशि से भरि उठैत अछि ।कारण पाहुन अधिक तर काका नाना भाई बहिनोई मामा मौसा ,समधि,जमाय, एहि तरहक सम्बन्धिक सब रहै छथि।आर जखनि ओ सब अबै छथि ते मोन आनंद भय जाईत अछि ।पाहुन दू तरहक अबै छथि ऐकटा बिना बूझल आर दोसर बूझल ।जेना पहिनेहि से समाद पठा देने छथि जे फल्ला दिन हम आएब ।यदि बूझल पाहुन अबै छथि ते हुकार लेल पहिनहि से तरकारी मधूर दहि सब के ओरिआओन कय के राखि देल जाईत अछि ।ई अखनि बेसि सुबिधा फोन के माध्यम से अखनि भय गेले ।पहिने चिठ्ठी बा केकरो दिया समाद देला से होईत छल।ओना पहिने कमे पाहुन अबै छला बूझल दिन में बेसि अचानके अबै छला ।मुदा सत्तकार में पाहुन के कमि नै हुअ देल जाईत छल ।समाज बहुत सहायता करै छल ।बनल, काच जे जेकरा घर में तरकारी रहै छलै जिनका घर में दहि रहै छलनि जिनका घर में दूध रहै छलनि सब आनि के घरबैया के दैत छलखिन आर पाहुन के सत्तकार भय जाईत छल।असल पाहुन अतिथि भेला जिनका एबाक तीथ नै बूझल अछि आर ओ अचानक पहुच गेला।आब सब किछु सुविधा रहितो पहुन के ओतेक सत्तकार नै होई छनि जतेक पहिने सत्तकार ओ आग्रह होईत छल ।पहिने पाहुन के खाईत काल दू गोटे आग्रह करै लेल बैसैत छलखिन आर लाख पाहुन नै नै करैत रहै छला मुदा घरबैया आगु में सामान दैत रहै छलखिन । आग्रह एना होईत छल हे जा सबटा आम छोरिये देलियै कने ई खईयौ एहि बेर नवगछुलि फरले ।जा जा मधुर ते खेबेने केलियै सबटा ओहिना अछि।कने एकटा खा लियौ काका कहै छथि नै खेबै ते बर दुख हेतनि काका के।जा जा दही कने आर लियौ अपन महिस के छियै खा के कने कहु ते केहेन छै ।पाहुन जखनि खा के उठैत छला ते हुनका हाथ धोआबय लेल एक गोटे पाईन गमछा नेने ठाढ़ रहै छला ।जखनि जाय लगै छला ते हुनका घरबैया कहै छलखिन नै नै आईये कोना चल जेबै आई अपनेके दुआरे पोखरि में जाल खसबौलियाईये आर ई चल जेथिन ।आर पाहुन के चप्पल कुर्ता नूका देल जाई छल आर पाहुन के घेर घेर के राखल जाईत छल ।कखनो के ते पाहुक के आबस्यक कार्य रहै छलनि जेनाई जरूरी रहै छलनि ते ओ घरबैया लग घिघयैत रहै छला मुदा घरबैया टस से मस नहीं होई छला। बहुत कहला पर जाय दै छलखिन ते कहैत छलखिन एकर मोजर नै भेलनि फेर आबय परतनि आर पाहुन ह ह करैत जाई छला। घरबैया दूर तक अरियातै लेल जाईत छलखिन ।पाहुन बार बार कहैत रहला घुरल जाव अपने घुरल जाव अपने तखनि घरबैया घुरै छला।पाहुन के कम से कम सात तरहक तिमन तरकारी झोर तरूआ बर बरी भेनाई आबस्यक रहै छल बेसि के अंन्त नै अति जतेक तक बनि जाय मिथिला के माछ ते रहबे टा करै छल ।किछु पाहुन असोजनिया होईत छला ।हुनका पूरी वा चूड़ा दही भोजन करौल जाई छलनि।हुनका लेल जे तरकारी बनै छल से घी में अनोन तरकारी बनै छल ।पहिने कियो पाहुन से अकक्ष नै होई छला ।पाहुन के भगवान के रूप मानल जाईत छल।आब ते पाहुन अबिते बहुत कम छथि फूरसते ने केकरो छै आर एबो केला ते बेसि घरबैया के पसिन नै परै छनि आने आब ओतेक सत्तकार होईये।कमे ठाम पहिनहि जेका अखनौ पाहुन के सत्तकार कएल जाईत अछि ।पाहुन ओ भेला जे यदा कदा अचानक अहा ओतय पहुंच गेला ।
पीताम्वरी देवी


text:
पटना । बिहार मे महिला सिपाही आ सब इंसपेक्टर क बहाली दू चरण मे होएत। मुख्यमंत्री नीतीश कुमार क अध्यक्षता मे भेल गृह विभाग क उच्चस्तरीय समीक्षा बैसार इ फैसला लेल गेल। पुलिस महानिदेशक अभयानंद कहला जे 35 प्रतिशत महिला सिपाही आ सब इंसपेक्टर क बहाली लेल कोन प्रक्रिया आ नियम बनाउल जाए ताहि पर बैसार मे चर्च कैल गेल। ज्ञात हुए जे सरकार महिला सिपाही आ महिला सब इंसपेक्टर लेल 35 फीसदी आरक्षण क प्रावधान केने अछि। बैसार मे सिपाही लेल चलि रहल भर्ती आ आगू पांच साल मे पुलिस लेल जे पद स्वीकृत अछि ओहि पर भर्ती प्रक्रिया आ प्रगति पर सेहो मुख्यमंत्री समीक्षा केलथि। आब जे बहाली होएत ओहि मे तीन प्रतिशत पद पिछड़े वर्ग कमहिला लेल आरक्षित होएत। ओ कहला जे महिला सिपाही आ सब इंसपेक्टर क बहाली क नीति कए स्वीकृति लेल मंत्रिमंडल मे पठाउल जाएत।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bihar news, darbhanga, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
मीडियाक जानकारी अनुरूप 'द बिहार झारखंड एसोसिएशन ऑफ नार्थ अमेरिका' (बीजेएएनए) भारतीय वाणिज्य दूतावासमे 'बिहार दिवस' केर महाउत्सव पछिले सप्ताह मनाओल गेल छल जेकर आयोजन भारतमे बृहस्पतिदिन 22 मार्चकेँ गाँधी मैदान पटनामे कएल गेल।
अहि कार्यक्रममे बीजेएएनए केर अध्यक्ष विनय सिंह, उपाध्यक्ष अविनाश गुप्ता आओर भारतकेँ महावाणिज्य दूत संदीप चक्रवर्ती सेहो भाग लेलनि। अहि अवसर पर बीजेएएनए केर कार्यकारी समितिके सदस्य आलोक कुमार आओर फेडरेशन ऑफ इंडियन एसोसिएशन केर कार्यकारी उपाध्यक्ष ओतहि उपस्थित समूहकेँ संगठनक सदस्य लोकनिक उपलब्धि सँ ज्ञात करौलनि।
अमेरिकामे 'बिहार दिवस' महाउत्सव केर समापन बिहारके मुख्यमंत्री नीतीश कुमार जीक 'बिहार दिवस' केर अवसर पर देल गेल संदेशक वीडियो चलाकय कएल गेल।


text:
कुमुद सिंह
बिहार सरकार राज्य मे विकासक सपना जरूर पूरा करबाक प्रयास क रहल अछि, मुदा खंडहर भ चुकल कईटा औद्योगिक परिसर इ सोचबा लेल मजबूर करैत अछि जे विकासक एहि गति स आखिर केहन विकास होएत। हम गर्व स इ कहबा लेल तैयार छी जे देश मे डांसिंग शू बनेनिहार जे एक मात्र कलाकार अछि ओ दरभंगाक रहनिहार अछि, मुदा बेतिया आ पंडौल चमड़ा कारखाना क खंडहर इ पूछैत अछि जे आखिर दरभंगाक हाथ मुंबई मे कहिया धरि सृजन करैत रहत। जहां धरि सरकारक सवाल अछि त सरकार एहि दूनू कारखाना कए खोलबाक प्रयास त दूर, ओकर मशीन आ जमीन क लेखा तक सरकार लग नहि अछि। सरकारक मंत्री दावा करैत छथि जे राज्य में कुल एक लाख 52 हजार उद्योग निबंधित अछि, मुदा 20 हजार स बेसी एहन ईकाई अछि जेकर कोनो लेखा-जोखा सरकार लग नहि अछि। 2006 मे सरकार बंद आ जर्जर उद्योग कए फेर स चालू करबा लेल नीति सेहो लागू केने छल, मुदा एहि नीतिक परिणाम एखन धरि धरातल मे नहि देखा सकल अछि। नव कारखाना क निर्माण मे किछु प्रगति जरूर भेल, मुदा चंपारण स किशनगंज तक बंद पडल कारखाना मे स कोनो एखन धरि चालू नहि भ सकल अछि।
बिहार मे अधिकतर उद्योग अधिग्रहण क बाद अनाथ भ गेल। इतिहास पर गौर करी त साफ होइत अछि जे एकटा पूर्व मुख्यमंत्री क व्यक्तिगत स्वार्थक कारण बिहार उद्योगविहीन भ गेल। 1975 क आसपास तत्कालीन मुख्यमंत्री जेना बिहार क उद्योग सब कए राष्ट्रियकरणक नाम पर अधिग्रहण क जर्जर बनेबा क कुचक्र केलथि ओ आब सबहक सामने अछि। आइ एहि परिसर कए देख पुरान आंखि नोरा जाइत अछि। पंजाब कए मजदूर मुहैया करेबा लेल 1975 मे नीतिगत आधार पर बिहारक मजदूर कए बेरोजगार कैल गेल। बेरोजगार मजदूर होम सिकनेस छोडि पंजाब विदा भ गेल आर मजदूर नेता विधानसभा आ विधानपरिषद पहुंच गेलाह। आइ धरि नहि पहुंचल त मजदूर क खाता मे बकाया राशि आ परिसर मे कच्चा माल।
2005 मे नीतीशक सरकार बनलाक बाद बिहार क कारखानाक पुरान ख्याति दोसर राज्य क उद्यमी कए बिहार एबा लेल प्रेरित क रहल अछि, मुदा स्थानीय नेताक राष्ट्रीय सोच आ नौकरशाहीक लालफीताशाही क कारण गप आगू नहि बढि पाबि रहल अछि। एक दिस पंडौल आ बेतियाक चमडा उद्योग इतिहासक किताब स वर्तमानक कॉपी पर लिखेबाक बाट ताकि रहल अछि। त दोसर दिस उत्तर प्रदेश स पैघ संख्या मे चमडा उद्योग जुडल उद्यमी बिहार एबाक इच्छा व्यक्त क रहल छथि। कई बेर हुनकर प्रतिनिधि मंडल बिहारक अधिकारी क संग बैसार क चुकल अछि, एकर बावजूद स्थिति मे कोनो बदलाव नहि आबि रहल अछि। कारखानाक संपत्ति दिन क ईजोत मे लूटल जा रहल अछि आ सब चुपचाप देख रहल अछि। बेतिया लेदर गुडस फैक्ट्री हुए या पंडौल लेदर गुडस फैक्ट्री कोनो परिसर मे आइ किछु नहि अछि। जखन कि जहिया एकर अधिग्रहण भेल छल तहिया बेतिया चमड़ा फैक्ट्री मे दू तरह क यूनिट छल। एकटा लेदर गुड्स फैक्ट्री आ दोसर मॉडल टेनरी क नाम स ख्याति रखने छल। पंडौल आ बेतिया मे तैयार चमड़ा क विदेश मे सेहो काफी मांग छल। कानपुर हुए बा बंगाल जूता निर्माण लेल एहि ठामक चमड़ा आयात कैल जाइत छल। अधिग्रहण क बाद अस्सी क दशक तक इ दूनू फैक्ट्री कोनो प्रकार स चलल। मुदा सरकारी उपेक्षा स पहिने रूग्ण भेल आ फेर बंद। एकर बाद कोनो स्तर स एहि कारखाना क सुध नहि लेल गेल। सामाजिक न्याय क नाम पर बिहार क राजनीति मे जाति त मजबूत भेल मुदा जर्जर स खंडहर होइत गेल कारखाना।
स्थानीय लोकक कहब अछि जे बंद भेलाक किछु वर्ष तक कारखाना परिसर मे पदाधिकारी रहैत छलाह, मुदा बाद मे स्थानांतरण करा अन्यत्र चल गेलाह। आइ कारखाना देखबाक प्रभार जिला उ़द्योग केन्द्र क महाप्रबंधक लग अछि। स्थानीय लोकक कहब अछि जे जहिया स प्रभार जिला उद्योग केन्द्र क प्रबंधक लग गेल अछि तहिया स मिल लूट क प्राथमिकी तक थाना मे दर्ज नहि भ रहल अछि। हाल इ भ गेल अछि जे मशीन क त गप छोडू मकान क ढ़ांचा आ भूमि क पैघ हिस्सा तक गायब भ चुकल अछि। बेतिया लेदर गुड्स फैक्ट्री क त सबटा मशीन, आलमीरा आ अन्य महत्वपूर्ण उपकरण कहिया के ल गेल तेकर कोनो खाता-बही सरकार लग नहि अछि। एहि संबंध मे कोनो थाना मे प्राथमिकी तक नहि अछि। जेकरा जेना भेल कारखाना कए लूटलक। मकान क खिड़की केबार तक दिन क ईजोत मे बेच देल गेल। फैक्ट्री की भूमि पर सेहो अवैध कब्जा शुरू भ चुकल अछि। स्थानीय लोकक कहब अछि जे फैक्ट्री परिसर मे भेल चोरी क सूचना थाना कए देल जाइत अछि, मुदा केस दर्ज नहि होइत अछि किया त जेकरा लग देखरेखक अधिकार अछि ओ कहियो एहि संबंध मे कोनो लिखित शिकायत नहि केलथि अछि। एहन मे आखिर सवाल उठैत अछि जे बिहारक विकास कोन रूप मे भ रहल अछि। नव उद्योग त जमीन उपलब्ध नहि हेबाक बहाना बना एखन धरि जमीन पर नहि उतरल, मुदा पुरान उद्योग क एहन उपेक्षा साबित करैत अछि जे सरकार विकास करबा लेल प्रयासरत त अछि, मुदा विकास भ नहि रहल अछि।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bihar news, darbhanga, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
दिल्ली. जुलाई ९, २०१५. मैथिली जिन्दाबाद!!
क्रमश: मैथिली भाषाक उत्कर्ष ऊपरमुखी बनि रहल अछि। डीडी बिहार पर १६ जुलाई सँ प्रत्येक वृहस्पति दिन संध्या ६ बजे सँ देखायल जायत एकटा मैथिली धारावाहिक – “एस. एन. झा के गजबे दुनिया”। एहि धारावाहिक मे मुख्य भूमिका मे छथि ‘डमरू उस्ताद’ केर हिरो ‘अनिल मिश्र’ तथा ‘मुखियाजी’ केर हिरोइन ‘रौशनी झा’। आर्द्रा मूवीज प्रा. लि. केर प्रोडक्शन मे एहि धारावाहिक केर निर्माण तथा निर्देशनक कार्य भवेश नन्दन द्वारा कैल गेल अछि, ओतहि पटकथा विकास चंद्र झा द्वारा लिखल गेल अछि। सिनेमैटोग्राफी खालिद अब्बास केर, सम्पादन एल. के. शशि आ कार्यकारी निर्माता मे मुकेश चन्दन, प्रशांत कुमार, गुंजन कुमार तथा सहायक निर्देशन – अविनाश प्रभाकर, अमिताभ भूषण, ओमप्रकाश गुंजन, अपर्णा झा केर अछि। निर्माता-निर्देशक भवेश नन्दन मैथिली भाषा एवं मैथिली मीडिया जगत् लेल ई अपार हर्ष आ गौरवक विषय मानलनि अछि जे दूरदर्शन सनक जनसाधारण लेल सुलभ चैनल पर आइ धरिक इतिहास मे एहेन दोसरे बेर होमय जा रहल अछि जे कोनो मैथिली धारावाहिक केर प्रदर्शन कैल जायत। संगहि ओ एहि धारावाहिक केर सफलता लेल समस्त मैथिल जनमानस सँ सहयोगक अपेक्षा केलनि अछि।


text:
जलील मस्तान के वीडियो सामना अएलाक बाद एक नवा विवाद उत्पन्न भ' गेल अछि। नोटबंदी केर विरोध मे आयोजित एक कार्यक्रम के दौरान मंत्रीजी तखन विवाद ठाढ़ क' देलनि जखन ओ ओहिठाम उपस्थित भीड सँ नोटबंदीक फैसला के विरोध करे आओर प्रधानमंत्री नरेंद्र मोदी केर फोटो पर जूते मारे कहलनि।
एक टीवी चैनल पर उक्त वीडियो देखाओल गेलाक बाद आक्रोशित भाजपा के वरिष्ठ नेता सुशील कुमार मोदी कहलनि कि एहि मामला के विधानमंडल के दुनु सदन मे उठबैत उक्त मंत्री के बर्खास्त करबाक मुख्यमंत्री नीतीश कुमार सँ मांग कायल जायत।
एहि मामला पर प्रधानमंत्री नरेंद्र मोदी कहलनि कि किनको विचारधारा केर विरोध भ' सकैत अछि। संविधान कुनु व्यक्ति जे एक राज्य मे एक मंत्री छैथ, हुनका प्रधानमंत्री क' एहिप्रकारे अपमानित करबाक लेल भीड क' उकसेबाक अनुमति नहि दैत अछि।
कांग्रेस के प्रदेश अध्यक्ष आओर राज्य के शिक्षा मंत्री अशोक चौधरी कहलनि कि ओ उक्त वीडियो नहि देखने छैथ मुदा सार्वजनिक जीवन मे भाषा पर नियंत्रण होबाक चाहि।


text:
नवका- पुरनका लेख सर्च करु...
शिक्षक पात्रता परीक्षा फार्मक बिक्री पर लागल रोक
बिहार मे शिक्षक पात्रता परीक्षा के फार्म बेचय पर फिलहाल रोक लगा देल गेल अछि. फार्म के लsक राज्य भर मे कई ठाम भेल भारी हो-हंगामा के देखैत ऐना कएल गेल अछि.
पहिने फार्म खरीदय लेल एससी-एसी के 50 टका के आओर दोसर लोक के 100 टका के बैंक ड्राफ्ट बनानाय जरूरी छल. ड्राफ्ट जमा करला पर फार्म मिलैत छल.
मुदा बिहार मे बैंक के सुस्त चाल सं ड्राफ्ट बनय मे दिक्कत के देखैत सरकार केतरफ सं कहल गेल जे बिना ड्राफ्ट के सेहो फार्म मिलत.
ड्राफ्ट के झंझट हटैत फार्म खरीदय लेल हर जिला मे लोक के भारी भीड़ उमड़ि गेल. कई ठाम खिसिआएल लोक सभ तोड़-फोड़ सेहो करलखिन्ह.
आब भीड़ उमड़य लागल तं हर जिला मे फार्म के कमी होए लागल. सरकार तीन लाख टीचर के बहाली के लेल दस लाख फार्म छपौने छल.
मुदा जेहि हिसाब सं लोक फार्म खरीदय लेल आगां अएलाह...ओकर उम्मीद सरकार के नहि छल. एक तं फार्म के कमी दोसर प्रचंड गर्मी.
एहि गर्मी मे फार्म मिलय मे भ रहल देरी सं लोक आओर गरमाए लगलाह. लोक के बढ़ैत गुस्सा के देखैत सरकार के फार्मक बिक्री पर रोक लगाबय के फैसला लेबय पड़ल.
सरकार आब करीब तीस लाख फार्म छपि गेलाह के बाद फार्म बेचनाय शुरू करत. आब जखन फार्म बेचय पर रोक लागि गेल अछि उम्मीद अछि सभ किछ फेर सं शुरू कएल जाएत.
आब जे फार्म आएत ओहि के बेचय लेल पहिने सं बेसि काउंटर बनाएल जाएत आओर सरकार के कोशिश रहत जे हर जिला मे पांच-सात ठाम फार्म बेचय जाए... जेहि सं लोक के बेसि परेशानी नहि होए.
फार्म जमा करय के लास्ट डेट फेर सं निकालय जाएत... संगहि- संग शिक्षक पात्रता परीक्षा के नवका तारीख सेहो घोषित कएल जाएत.
सभसं खास बात ई जे अगर अहां फार्म खरीद देने छी... आ फेर ड्राफ्ट बना लेने छी तं परेशान होए के कोनो बात नहि. अहां पहिने खरीदय फार्म के सेहो भरि सकय छी.
आओर ओहि ड्राफ्ट सं नवका फार्म सेहो खरीद सकय छी. एहि लेल ड्राफ्ट के वापस करय के जरूरत नहि अछि. ओकरा राखने रहुं.
जखन धरि नवका फार्म आबैत अछि आओर परीक्षा के नवका तारीख के एलान कएल जाएत ताबैत धरि अहां सभ जोर-शोर सं परीक्षा के तैयारी करु.
बाद के ई शिकायत नहि करब जे तैयारी लेल समय नहि मिलल. एकरा पॉजिटिव रूप सं लिअ जे अहां के तैयारी लेल सरकार के तरफ सं आओर समय मिलल अछि.
पहिल के घोषणा के अनुसार परीक्षा 17 जुलाई के होए वाला छल. आब भ सकैत अछि जे एहि मे हेरफेर होए. ओना सरकार के कहनाय अछि जे एक हफ्ता के अंदर नवका तारीख घोषित करि देल जाएत.
हमर ईमेल:-info@hellomithilaa.com
सदस्यता लें टिप्पणियाँ भेजें (Atom)


text:
दरभंगा। 04 मार्च। दुष्कर्म के एक मामला मे चतुर्थ अपर सत्र न्यायाधीश ब्रजेश कुमार मालवीय केर कोर्ट कैल्ह शुक्रवार दिन विश्वविद्यालय थाना क्षेत्र के कटहलवाड़ी निवासी सुबोध कुमार क' भादवि के धारा 376 (दुष्कर्म) मे दस बरखक सश्रम कारावास व 50,000 टाका अर्थदंड के सजा सुनौलन्हि। बचाव पक्ष के अधिवक्ता एहि दुष्कर्म मामला क' प्रेम प्रसंगक मामला बतबैत अभियुक्त क' कम सँ कम सजा देबाक मांग अदालत से कएलन्हि। ओतहि अभियोजन पक्ष के एपीपी उमेश राम एहिके अक्षम्य अपराध कहैत बेसी सँ बेसी सजा देबाक गुजारिश न्यायालय से कएलन्हि। कोर्ट अपन फैसला मे अर्थदंड के राशि पीड़िता क' देबा आओर राशि के वसूलीक दायित्व जिला विधिक सेवा प्राधिकार क' सौपलन्हि।
अभियोजन पक्ष के संचालन क' रहल एपीपी विनय कुमार सिंह व उमेश राम कहलनि कि 15 फरवरी 2013 के सरस्वती पूजाक दिन पीड़िता युवती अपन घर मे असगर छली। करीब 1 बजे दिन मे सुबोध कुमार हुनका घर पहुंच हुनका असगर देख हुनका संग जबरदस्ती मूंह काला कएलनि। विरोध करबा पर हुनका बियाह करबाक आश्वासन द' लगातार दुष्कर्म करैत रहला। जखन पीड़िता 8 माह के गर्भवती भ' गेली तेँ सुबोध बियाह करबा से इंकार क' देलनि। ओहिक बाद पीड़िता सीजेएम कोर्ट मे परिवाद दाखिल करौलन्हि।
कोर्ट के आदेश पर विवि थाना मे कांड संख्या 219/13 दर्ज भेल। जाहिक विचारण अदालत मे सत्रवाद संख्या 50/15 के तहत शुरु भेल। एपीपी उमेश राम अदालत मे कूल 9 गवाह सभक गवाही करौलन्हि। सूनवाई पूरा भेलाक बाद अदालत सुबोध कुमार क' 28 फरवरी दिन दुष्कर्म करबाक दोषी करार देना छल। ओतहि तात्विक साक्ष्य केर अभाव मे आन 5 आरोपि सभके बड़ी क' देल गेल।


text:
वेश्यावृत्ति
आर्थिक लाभक लेल अन्य पुरुषसँ यौन सम्बन्ध राखनाए या कोनो भी प्रकारक यौन सेवा प्रदान केनाए वेश्यावृत्ति या देहव्यापार कहलाबैत अछि ।[१] एहि प्रकार वेश्यावृत्ति केनिहार महिलाके वेश्या या यौनकर्मी कहल जाइत अछि, तँ सेवा लेनिहारके विविध नामसँ जानल जाइत अछि । वेश्यावृत्ति यौन व्यापारक एकटा अंश छी । वेश्यावृत्ति सम्बन्धि कानुन सेहो राष्ट्र अनुसार अलग अलग होइत अछि । कतौ कतौ वेश्यावृत्तिके विश्वक सबसँ पुरान पेशाक रुपमे लेल पावल जाइत अछि ।[२]संस्कृत कोशमे ई वृत्ति धारण केनिहार महिलासभक लेल विभिन्न संज्ञा देल गेल अछि । वेश्या, रूपाजीवा, पण्यस्त्री, गणिका, वारवधू, लोकाङ्गना, नर्तकी आदिक गुण आ व्यवसायपरक अमिघा छी - 'वेशं (बाजार) आजोवो यस्या: सा वेश्या' (जकर आजीविकामे बाजार हेतु होए, 'गणयति इति गणिका' (रुपया गिनैवाली), 'रूपं आजीवो यस्या: सा रूपाजीवा' (सौन्दर्य मात्र जकर आजीविकाक कारण होए); पण्यस्त्री - 'पण्यै: क्रोता स्त्री' (जकरा रुपया दऽ आत्मतुष्टिक लेल क्रय करि लेल गेल होए)।
इतिहास[सम्पादन करी]
वेश्यावृत्ति लगभग सभ सभ्य देशसभमे आदिकालसँ विद्यमान रहल आयल अछि । एकरा सदैव सामाजिक यथार्थक रूपमे स्वीकार कएल गेल अछि आ विधि आ परम्पराद्वारा एकर नियन्त्रण होइत रहल अछि ।[३] सामन्तवादी समाजमे ई अभिजातवर्गक कलात्मक अभिरुचि आ पार्थिव गौरवप्रदर्शनक माध्यम छल । आधुनिक यान्त्रिक समाजमे ई लोकसभक विवशता, मानसिक विक्षेप, भोगैषणा आ निरन्तर बढैत आन्तरिक कुन्ठाक क्षणिक उपचारक साधन छी । वस्तुत: ई विघटनशील समाजक सहज अङ्गक रूपमे विद्यमान रह अछि । सामाजिक स्थितिमे आरोह अवरोह आबैत रहल अछि, मुदा एकर अस्तित्व अक्षुण्ण, अप्रभावित रहल अछि । पश्चिमी भागक प्राचीन देशसभमे वेश्यावृत्ति धार्मिक अनुष्ठानसभक साथ सम्बन्ध रहल अछि ।
वेश्यावृतिक कारण[सम्पादन करी]
आधुनिक युगमे नारीसभके वेश्यावृत्ति दिस प्रेरित केनिहार प्रमुख कारण निम्नलिखित अछि-
आर्थिक कारण[सम्पादन करी]
अनेक महिलासभ अपन आ आश्रितसभक भुखक ज्वाला शान्त करैक लेल विवश भऽ ई वृत्तिके अपनाबैत अछि । जीविकोपार्जनक अन्य साधनसभक अभाव तथा अन्य कार्यसभक अत्यन्त श्रमसाध्य आ अल्वैतनिक होमएक कारण वेश्यावृत्ति दिस महिला आकर्षित होइत अछि ।
सामाजिक कारण[सम्पादन करी]
सन्दर्भ सामग्रीसभ[सम्पादन करी]
- ↑ "Prostitution Law & Legal Definition", US Legal, अन्तिम पहुँच १९ मार्च २०१३।
- ↑ The prostitution of women and girls - Page 5; Ronald B. Flowers - 1998
- ↑ "Iran – Facts on Trafficking and Prostitution", Uri.edu, अन्तिम पहुँच २३ मई २०१०।


text:
मधेपुरा। 16 नवम्बर।
अनुमंडल मुख्यालय के एसबीआइ शाखा म' टक्का जमा व बदलबाक लेल लोग सभक भीड़ कमबाक नाम नहि ल' रहल अछि। लोग घंटों लाइन म' ठाढ़ भ' अप्पन बारी अएबाक इंतज़ार करबाक लेल वाध्य छैथ। पांच सौ आर एक हजार केँ नोट पर प्रतिबंध लगबाक बाद आम जन क' बहुत दिक्कत भ' रहल छैन्ह।
पाई केर अभाव म' लोग सभ जरूरतक समान तक नहि किन पाबि रहल छैथ। ओतहि, डाकघर एहि दिशा म' उदासीन बनल अछि। जखन कि डीएम सोहैल लोग सभ क' भरोसा देना छलाह कि सोमवार दिन सँ ग्रामीण बैंक म' सेहो टक्का भेटत। लेकिन एखन धरी बैंक लोग सभ क' टक्का नहि द' रहल अछि।


text:
पटना। आतंकी अजमल कसाब कए फांसी क फंदा तक पहुंचेनिहार आर कियो नहि बल्कि अपन दरभंगा क देवेन छलाह। महाराष्ट्र पुलिस लेल दरभंगा जे छवि रखैत हुए, मुदा एहि अति गोपनीय अभियान क जिम्मेवारी जाहि आइपीएस अधिकारी (1994 बैच) देवेन भारती कए सौंपल गेल छल ओ दरभंगा क बेटा छथि। कसाब कए फांसी क फंदा तक पहुंचेबा लेल योजना दिल्ली स्थित दरभंगा हाउस मे बनाउल गेल आ ऑपरेशन एक्स नाम देनिहार आ पूरा योजना कए तैयार केनिहार गृहसचिव आरके सिंह छलाह, सिंह सेहो बिहार क मिथिला क्षेत्र क रहनिहार छथि। दोसर दिस इ समाद सेहो भेट रहल अछि जे कसाब कए फांसी देबा मे जाहि मनीला रस्सी क उपयोग कैल गेल ओ अपन बिहारक बक्सर जेल मे बनल छल। एहि प्रकार स कसाब कए फांसी तक पहुंचेबा मे बिहार क योगदान उल्लेखनीय भ गेल।
जानकारी क अनुसार गृहसचिव आरके सिंह क छत्रछाया मे नेतरहाट स्कूल क विद्यार्थी रहल मुंबई क स्पेशल आइजी (विधि-व्यवस्था) देवेन भारती कए एहि पूरा ऑरेशन क जिम्मा भेटल छल। हुनक संग एहि अभियान मे 17टा आओर पुलिस अफसर छलथि। करीब 72 घंटा तक हुनकर शेष दुनिया स संपर्क कटल रहल। कसाब कए राति करीब एक बजे आर्थर जेल स कमांडों क निगरानी मे निकालल गेल। फांसी देलाक ठीक 10 मिनट बाद भोर 7:40 बजे देवेन भारती संबंधित अफसर कए मोबाइल पर मैसेज देलथि – ऑपरेशन एक्स सफलतापूर्वक पूरा भेल।
दोसर दिस, राज्य क कारा विभाग क निदेशक एसबीपी सिंह कहला अछि जे दिल्ली क तिहाड़ जेल क मांग पर 2007 मे संसद पर आतंकवादी हमला क दोषी अफजल गुरु कए फांसी देबा लेल बक्सर जेल मे बनल रस्सी क आपूर्ति कैल गेल छल। हालांकि, ओ कहला जे कसाब लेल कोनो अनुरोध नहि आयल, एहन मे लगैत अछि जे ओहि फंदा क प्रयोग पुणा मे कसाब लेल कैल गेल अछि। हालांकि, एकर आधिकारिक पुष्टि नहि भ सकल अछि। बक्सर केंद्रीय कारा क अधीक्षक सुरेंद्र कुमार अंबष्ठ कहला जे उत्तर आ पूर्वी भारत मे फांसी लेल बक्सर क रस्सी क प्रयोग होइत अछि। अंबष्ठ कहला जे 2004 मे कोलकाता मे धनंजय चटर्जी कए फांसी लेल सेहो बक्सर स रस्सी गेल छल।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna


text:
पटना। गुजरात क बाद देश मे विकास क दौड़ मे दोसर नंबर पर अगर बिहार क अर्थव्यवस्था आयल अछि त ओकर मुख्य कारण निर्माण, संचार आ व्यापार क क्षेत्र मे दर्ज भेल तेज वृद्धि अछि। विधानमंडल मे राज्य सरकार द्वारा पेश वर्ष 2009-2010 क आर्थिक सर्वेक्षण रिपोर्ट एहि संबंध मे लगाउल जा रहल अनुमान पर मुहर लगा रहल अछि। प्रदेश मे चारि साल मे प्रति व्यक्ति आय 7,443 टका स बढि़कए 10,415 भ गेल अछि। सड़क पर एहि अवधि मे दस गुना अधिक राशि खर्च भेल अछि, जखनकि कृषि ऋण प्रवाह मे 265 फीसदी क बढ़ोतरी रिकार्ड कैल गेल अछि।
विधानसभा मे सरकार दिस स स्वास्थ्य मंत्री नंदकिशोर यादव आर्थिक सर्वेक्षण रिपोर्ट पेश केलथि। 392 पृष्ठ क एहि रिपोर्ट मे इ सेहो दर्शाउल गेल अछि जे प्रदेश मे मूल्य वृद्धि राष्ट्रीय औसत क अपेक्षा कम रहल अछि। 2007-2008 स नवंबर 2009-10 क बीच उपभोक्ता मूल्य सूचकांक राज्य मे 90 अंक बढ़ल, जखनकि संपूर्ण भारत क सूचकांक मे 115 अंक क वृद्धि भेल अछि।
आर्थिक सर्वेक्षण क मुख्य बिन्दु क संबंध मे वित्त आयुक्त भानु प्रताप सिंह कहला जे 2004-2005 स 2008-2009 क बीच प्रदेश क अर्थव्यवस्था 11.35 प्रतिशत क वार्षिक दर स बढ़ल जखनकि 1990-2000 स पहिने पांच वर्ष क दौरान इ प्रतिशत 3.50 रहल। एहि उछाल क कारण उच्च वृद्धि दर दर्ज करनिहार तीनटा प्रक्षेत्र अछि। निर्माण प्रक्षेत्र मे 35.80 प्रतिशत आ संचार प्रक्षेत्र मे 17.68 फीसदी क इजाफा भेल अछि। संगहि व्यापार, होटल आ रेस्टोरेंट प्रक्षेत्र मे 17.71 प्रतिशत क तेजी रिकार्ड कैल गेल अछि। निर्माण प्रक्षेत्र पर नजर डालल जाए त सड़क पर 2005-2006 मे खर्च भेल 263.23 करोड़ क तुलना मे 2008-2009 मे दस गुना अधिक 2,489.15 करोड़ क राशि खर्च भेल। एहि अवधि मे 415 किलोमीटर क तुलना मे राज्य सरकार 2,417 किलोमीटर सड़क क निर्माण केलक। प्रधानमंत्री ग्राम सड़क योजना मे 323 किमी आ मुख्यमंत्री ग्राम सड़क योजना क तहत 1,913 किमी सड़क बनल। 712.33 करोड़ क लागत स 520 पुल क निर्माण हेबाक अछि, जाहिमे स 375 पुल बनि चुकल अछि। एकर अलावा मुख्यमंत्री सेतु निर्माण योजना क तहत 492.26 करोड़ क व्यय स 1,104 छोट पुल सेहो बनि चुकल अछि। 2005-06 मं जतए 80.4 हजार वाहन क पंजीकरण भेल छल, ओतहि 50.8 वृद्धि दर क साथ 2008-2009 मे एकर संख्या 2.20 लाख भ चुकल अछि। दूरसंचार प्रक्षेत्र क असाधारण विकास भेल अछि। मार्च 2006 स अक्टूबर 2009 क बीच टेलीफोन कनेक्शन क संख्या मे 42.23 लाख छह गुना बढि़कए 2.65 करोड़ भ गेल अछि।


text: पटना । आखिरकार भारतीय राष्ट्रीय राजमार्ग प्राधिकरण (एनएचएआई) राज्य सरकार कए अल्टीमेटम द देलक। ओ सड़क निर्माण क लेल जमीन क पूर्ण अधिग्रहण नहि भेला स आजिज भ गेल अछि। ओ सरकार स साफ कहि देलक अछि जे अगर तत्काल जमीन उपलब्ध नहि भेल, त ओ अपन परियोजना सब बिहार स समेट लेत। एनएचएआई क अध्यक्ष आरएस गुजराल राज्य सरकार कए एहि संबंध मे एकटा पत्र लिखलथि अछि जाहि मे इ त्राहिमाम संदेश देल गेल अछि। ओ अपन पत्र मे खास क कए ईस्ट-वेस्ट कारीडोर क संगहि एनएचडीपी फेज-3 क ओ 10टा सड़क क सेहो चर्चा केलथि अछि, जेकरा लेल निविदा भ चुकल अछि। दरअसल, जमीन नहि भेटला स एनएचएआई मुआवजा भरबाक स्थिति मे आबि गेल अछि। गुजराल राज्य सरकार कए लिखैत छथि-जमीन नहि भेटला स काफी आर्थिक बोझ झेल रहल छी। मामला काफी छोटे-छोटे अछि, मुदा एकर महत्व इ अछि जे ओहि ठाम सड़क नहि बन सकबाक स्थिति मे आगूक स्ट्रेच मे सड़क बनेबा मे परेशानी अछि। पैकेज नंबर बीआर-3 जे फारबिसगंज-सिमराही सेक्शन (एनएच-57) मे 6.05 किलोमीटर क काज जमीन अधिग्रहण नहि भ पेला स बाधित भ गेल अछि। पैकेज नंबर बीआर-4 सिमराही-कोसी सेक्शन (एनएच-57) मे जमीन अधिग्रहण नहि भेला स 1.6 किमी क काज अटकल अछि। बीआर-5 पैकेज जे कोसी ब्रिज सेक्शन पर 306 हेक्टेयर जमीन क अधिग्रहण हेबाक अछि मुदा 72 हेक्टेयर क कब्जा एनएचआई कए भेटल अछि। बीआर-6 पैकेज जे कोसी बांध क पश्चिमी हिस्सा मे अछि, क 1.2 किमी काज जमीन अधिग्रहण नहि भेला स आगू नहि बढि पाबि रहल अछि। स्थानीय लोक काज एहि कारण स शुरू नहि करए द रहल छथि जे हुनका मुआवजा क राशि जे भेटल अछि ओहि स ओ संतुष्ट नहि छथि। बीआर-7 पैकेज जे झंझारपुर-दरभंगा क बीच अछि, मे 1.4 किमी सड़क निर्माण क काम प्रभावित अछि। एहि ठाम 200.5 हेक्टेयर जमीन क अधिग्रहण हेबाक अछि आओर एखनधरि 150 हेक्टेयर जमीन एनएचएआई कए देल गेल अछि। ईस्ट-वेस्ट कारीडोर क तहत बिहार मे 488 किलोमीटर सड़क बनबाक अछि आ एखनधरि केवल 430 किमी सड़क बनल अछि। 58 किमी सड़क क निर्माण कार्य मार्च 2012 तक पूरा करबाक लक्ष्य राखल गेल अछि। गुजराल क पत्र मे एनएचडीपी फेज-3 क ओहि दसटा सड़क क सेहो जिक्र अछि जे निर्माण कंपनी कए देल जा चुकल अछि मुदा सरकार एखन धरिजमीन नहि देलक अछि, जाहि स ओकर निर्माण कार्य प्रभावित भ रहल अछि। एहि मे पटना-बख्तियारपुर, हाजीपुर-मुजफ्फरपुर, हाजीपुर-छपरा, मोकामा-मुंगेर, मुजफ्फरपुर-सोनबरसा, जोगबनी-फारबिसगंज, छपरा-गोपालगंज, मोतिहारी-रक्सौल आ खगडि़या-पूर्णिया सड़क शामिल अछि। एनएचएआई क परेशानी इ अछि जे निर्माण कंपनी स करार कए 180 दिन बाद जमीन उपलब्ध नहि हेबाक स्थिति मे ओकरा परियोजना लागत क .01 प्रतिशत दंड कंपनी कए भुगतान करबाक छैक। जमीन उपलब्ध भ गेला क 180 दिन बाद अगर निर्माण कंपनी सड़क निर्माण शुरू नहि करैत अछि त कंपनी कए उलटे एनएचएआई कए .02 प्रतिशत दंड देबा अछि। एहन मे एखन कंपनी फायदा मे जा रहल अछि आ बिहार आ एनएचएआई दूनू घाटा मे।


text:
पटना। मुख्यमंत्री नीतीश कुमार कहला अछि जे भ्रष्टाचार स लड़ैत-लड़ैत किया नहि हमर सत्ता चल जाए, मुदा भ्रष्टाचारी कए बिहार स बाहर जाए पडत। एहि काज लेल अगर हमर सत्ता जाइत अछि त हमरा कोनो गम नहि, किया कि हमरा बिहारक लोग पर विष्वास अछि अगिला चुनाव ओ हमरा एहि काज क लेल जीता देत। जनता मन बना लेलक अछि भ्रष्टाचार स लड़बाक। आ हम जनताक संग छी। जे भ्रष्टाचार कए दूर करबाक काज करत जनता क विश्वास ओकरे भेटत। ओनाओ भ्रष्टाचार क मामला मे हमर सरकार क नीति जीरो टालरेंस क अछि। भ्रष्टाचार क कोनो गुंजाइश नहि। हम जनैत छी अगिला किछु मास मे एहि बाट पर चलबा लेल होड़ मचत। मुदा हम चलि चुकलहुं अछि। बदमिजाज लोक बिहार स बाहर जेबा लेल टिकट कटा लउथि। लोक कए इ सोचबाक चाही जे एहि तरह क नौबत नहि एबाक चाही जे अहां कए बिहार स भगवा लेल मजबूर हुए पडए।
कुमार विधानसभा उपभवन मे आयोजित ई गवर्नेस लीडरशिप कार्यक्रम क उद्घाटन कए संबोधित करबा काल भ्रष्टाचारी कए सीधा चेतावनी देलथि-बिहार स बाहर चल जाउ। नहि त काल कोठरी (जेल) मे पठा देल जाएब। ओ कहला जे इ मानि कए चलू जे अगिला चुनाव भ्रष्टाचार क मुद्दा पर होएत। आ जनता सब कए देख रहल अछि।
आईटी क अनिवार्यता क चर्चा करैत मुख्यमंत्री कहला जे आईटी कथनी आ करनी क अंतर कए समाप्त करि देलक अछि। आईटी क महत्व क अंदाजा सिर्फ एहि गप स लगाउल जा सकैत अछि जे कानून, आईटी आ आचरण तीनू क मेल स बेहतर शासन स्थापित कैल जा सकैत अछि। टेक्नालाजी क फायदा भ्रष्टाचार मिटेबा मे सेहो लेल जा रहल अछि। ओ कहला जे इ बर्दाश्त करबा योग्य गप नहि जे लोक अपन जमीन क कागज लेबा लेल या फेर दाखिल- खारिज करेबा लेल जाइत अछि त हुनका स टका मांगल जा रहल अछि। वसुधा केंद्र क माध्यम स एहि पर नियंत्रण पाउल जा सकत। सब पंचायत सरकार भवन मे वसुधा केंद्र स्थापित होएत। निर्धारित शुल्क जमाकरि ओहि ठाम स इ सुविधा लेल जा सकत।


text:
सहरसा । प्रायः विधिक काज लेल संपूर्ण विहार मे हिन्दी वा अंगरेजी क प्रयोग होईत अछि । २००२ ई मे , अष्टम अनुसूची मे मैथिली के स्थान भेटला क बादो एकर प्रयोग विधि सहित कोनो सरकारी काज मे नहि भेल छल। संविधान क प्रावधान क अनुसार संविधान क अष्टम सूची मे शामिल कोनो भाषा में कानूनी प्रक्रिया पूरा कयल जा सकैछ। सोम दिन सहरसा क स्थानीय न्यायालय मे मैथिली के ई सौभाग्य प्राप्त भेल।ध्यातब्य अछि जे जिला एवं सत्र न्यायाधीश श्री अजय नाथ झा क न्यायालय मे अधिवक्ता श्री आदित्य ठाकुर अपन मुअक्किव क जमानत याचिका क आवेदन मैथिली मे तैयार कय न्यायालय मे प्रस्तुत कयलन्हि जे कोर्ट द्वारा स्वीकृत भेल आ वहस ,सुनवाई सेहो मैथिली मे भेल।
मैथिली मे देल गेल अावेदन सिमरी बख्तियारपुर थाना मे दर्ज एक मामिला मे जमानत से संबंधित छल। सुनवाई मे दुनू पक्ष मे खूब वहस भेल जकर सुनवाई पश्चात न्यायाधीश स्वीकृत कयलन्हि। फैसला से न्यायालय मे दोहरी खुशी , एक त जमानत भेटबाक दोसर मैथिली मे आवेदन स्वीकार करब , सबहक मुँह पर पसरल छल।
बहस मे अधिवक्ता हरिशेखर मिश्रा, पूनम वर्मा, शिवशंकर य़ादव, रंधीर सिंहा, अमरनाथ झा राजू सम्मिलित छलाह।
मैथिली क विकास हेतु अधिवक्ता श्री अदित्य ठाकुर आन्दोलनरत छैथ. ओ राष्ट्रीय स्वयंसेवक संघ आविद्यार्थी परिषद क आजीवन सदस्य छथि।


text:
विचार
– गौरी शंकर झा
कहबी अछि “घर फुटय गमार लूटैय”। से चरितार्थ भेल। हमर मनतब मंत्रीजीक कथन असंतोषजनक थिक किन्तु अनर्गल नहिं थिक। कियैक त ओ जैह देखथिन किंवा सुनथिन सैह तँ बजथिन । अकाट्य सत्यकेॅं कोनो प्रमाणक आवश्यकता नहिं थिक। हमरालोनिमे आत्मतत्वक व्यवहारिक ज्ञान रहितो, आत्मविश्लेषणक घोर आभाव थिक। प्रपंचक व्यंजनामे दिन-राति एक-दोसराक नीचाँ देखाब’मे तथाकथित व्यक्ति किंवा संस्था व्यस्त रहैत अछि से हमरे नहिं बहुतोकेॅं देखबामे अबैछ। रहल बात मंत्रीजीकेॅं द्वारा लोकसभामे देल प्रश्नक उत्तरक संदर्भमे त’ हम यैह कहब जे एहिमे हाय-तौबा मचाब’के प्रश्ननें नहिं छैक। अहिमे त’ आत्मचिन्तनक आवश्यकता छैक। भारतीय भाषा साहित्यसॅं सन्दर्भित ग्रन्थमे मैथिलीकेॅं हिन्दीक उपभाषा कहल गेल अछि आ ओ अक्षरमे अंकित अछि जे स्पष्ट थिक ,जाहिकेॅं विविध भाषा-भाषी छात्रलोकनि सेहो पढ़नें हेताह आ पढ़ैत हेताह । आ वैह बात मंत्रीजी कहलनि त’ केना अनर्गल भेल से कहू।
आब आउ मैथिली साहित्यक प्राचीनताक विषय पर
अहिमे कोनो संदेह नहिं जे मैथिली भाषा मानव सभ्यताक इतिहासमे सर्वश्रेष्ठ मधुर वाणी थिक आ विश्वक भाषाविद् सेहो स्वीकार कयलनि मुदा ई बात हमरा बुझयमे नहिं यैल जे जखन मैथिलीकेॅं भारतीय भाषाविद् हिन्दीक उपभाषा कहलैन आ यैह चीज किताबमे सेहो लिखलैन ओहि समय मैथिली भाषाविद् की करैत रहैथ? की ओ लोकनि अपन भूमिका निर्वहन कयलनि अथवा ओ लोकनि मैथिलीक उपेक्षा कियैक कयलनि किंवा ओ लोकनि मैथीलीकेॅं हिन्दीक अधीनस्थता उपभाषाकेॅं रुपमे होएब कियैक स्वीकार कयलनि अथवा अहिकेॅं विरोध कियैक नहिं कयलनि । ई एकटा यक्ष प्रश्न थिक। जाहि समय संस्कृत प्राक भाषा मैथिल विद्वत लोकनिक जीविकाक मुख्य केन्द्र – बिन्दु छल आ जकर तप स्थली बनारस ओ काशी, आ दरभंगाक महाराजाधिराजक अधीन पाण्डित्य विशारद् बहुतो गाम रहैय जतय मैथिली
भाषा समृद्ध बनल ।अ हिमे नेपालमे रहनिहार मैथिल विद्वानक भूमिकाक सेहो बड्ड पैघ योगदान छैन । आ ताहि मैथिली भाषा केॅं एहन दुर्गति होइत देखब एक शक्तिरहित होएब थिक । अस्तु! जहियासॅं अंग्रेजी जीवविकाक प्रमुख साधन बनल तहियासॅं शनैः शनैः मैथिली भाषाक उन्नतिमे कमी होइत गेल आ आब त’ हमरा जनतब मैथिलीकेॅं एहि स्थितिमे आन’ मे वर्तमान साहित्यकार लोकनिकेॅं सेहो कम योगदान नहिं छैन। प्राय: साहित्यकार लोकनिक धियापुता मैथिली भाषा नहिं बजैत अछि, आ मैथिली किताब टेबुलक शोभा बनि हक्कन कानैत अछि। पत्र – पत्रिकाक कथे कि ओहो उपेक्षिते भ’, अपेक्षितकेॅं बाट ताकैछ। भाषाकेॅं जीवित कयनें छथि श्रमिक वर्ग, ओ मध्यम् वर्ग आओर संकल्पित संस्था जाहिमे दहेज मुक्त मिथिला, मैथिली जिन्दाबाद इत्यादिक नाम शीर्षस्थ अछि। आइ एतबा धरि अशेष समय- कालसॅं आऔरो लिखब …।
(लेखकः गौरी शरण झा, अधिवक्ता, घर – मनपौर, जिला – मधुबनी, मिथिला।)


text:
खान अब्दुल गफ्फार खान
ख़ान अब्दुल ग़फ़्फ़ार ख़ान (१८९०- २० जनवरी १९८८) सीमाप्रांत आ बलूचिस्तान के एक महान राजनेता छल जे भारत के स्वतंत्रता संग्राम मे भाग लेलक आ अपन कार्य आ निष्ठा के कारण "सरहदी गांधी" (सीमान्त गांधी), "बच्चा खाँ" तथा "बादशाह खान" के नाम से बोलवल जाए लगल। ओ भारतीय उपमहाद्वीप मे अंग्रेज शासन के विरुद्ध अहिंसा के प्रयोग के लेल जानल जाइत अछि। एक समय उनकर लक्ष्य संयुक्त, स्वतन्त्र आ धर्मनिरपेक्ष भारत छल। एकर लेल ओ १९२० मे खुदाई खिदमतगार नाम के संगठन क स्थापना केलक। ई संगठन "सुर्ख पोश" के नाम से सेहो जानल जाइत अछि।
जीवनी[सम्पादन करी]
खान अब्दुल गफ्फार खान क जन्म पेशावर, पाकिस्तान मे भेल छल। उनकर परदादा आबेदुल्ला खान सत्यवादी होए के साथ ही साथ लडाकू स्वभाव के छल। पठानी कबीलिसभ के लेल आ भारतीय आजादी के लेल ओ बड-बड लडाइसभ लडने छल। आजादी क लडाई के लेल ओ प्राणदंड देल गेल छल। ओ जेना बलशाली छल ओहेन समझदार आ चतुर सेहो छल। एही प्रकार बादशाह खाँ के दादा सैफुल्ला खान सेहो लडाकू स्वभाव के छल।


text:
हृदयतल सँ धन्यवाद, अपने लोकनिक शुभकामना आ आशीर्वाद पाबि हमर सुपुत्री व हम समस्त परिवार कृतज्ञ भेल छी। वास्तव मे फेसबुक हमरा सब गोटा केँ एकठाम आनि देने अछि, दूर-दूर रहितो हम सब एकदम मानवीय ढंग सँ मानवताक सर्वोच्च रूप परस्पर प्रेम आ भाईचारा मे एक परिवार जेकाँ बनि गेल छी, से निस्सन्देह एहि फेसबुक के कारण। फेसबुक आधुनिक टेक्नोलोजी के विशिष्ट योगदान थिक से मानय मे कोनो हर्ज नहि। काल्हि बेटीक जन्मदिन पर फेर सँ एकत्रित भाव मे अपने सब कियो एकठाम जुड़ि गेलहुँ से आह्लाद उत्पन्न कयलक। पुनः आभार व्यक्त करैत छी। अपन स्नेह, जुड़ाव आ आशीष सदिखन एहिना बनेने रहब अपने लोकनि।
एकटा युग ओ छल, जहिया गाम सँ बहराइत रही त भितरे-भीतर कुढि-कुढिकय कानल करी। हमर आदति छल जे केकरो देखाकय नहि कानी, लेकिन कानय वास्ते असगर एकान्त ताकिकय कानल करी। बेसीकाल पिता लेल कानलहुँ। ओ असमय छोड़िकय चलि गेलाह। एखनहुँ बर्दाश्त नहि होइत अछि। कोंढ फटनाय वला कननाय आइयो अपन पूज्य आ अतिप्रिय पिता लेल होइत अछि। कखनहुँ मोन पड़ि जाइत छथि।
हमरा अपन पिता सँ बड बेसी लगाव छल। छोट रही त बड तंग करियनि। बिना कहने कतहु चलि जाय त बहुत बेसी परेशान भऽ गेल करथि। पूरे गाम ताकय लेल निकलि गेल करथि। लेकिन हमरा ओ राति ओहिना मोन अछि जहिया पिता प्रति हमर समर्पण पूरे १८० डिग्री मे एक छोड़ सँ दोसर छोड़ केर यात्रा कय गेल। ओ राति कालरात्रि समान छल। परञ्च हमरा पिता संग एना जोड़ि देलक तेँ ओकरा हम आइयो बेर-बेर गोर लगैत छी। पिताक तबियत बड बेसी खराब भऽ गेल छलनि। ओ कुहरि रहल छलाह। बेर-बेर ओ अपन माय आ पिता केँ आवाज दय रहल छलाह। हमरा लेल ई दृश्य बहुत कारुण्य छल। जे पिता नित्य हमर मुंह पोछि माथा पर हाथ फेरि सुतायल करथि, से पिताक संग ई कालरात्रि बहुत विचित्र छल।
दर्द आ कराह केर पहिल अनुभव पिता मार्फत हमरा भेटल। हम बहुत डरा गेल रही। बेर-बेर पिताक मुंह पोछि रहल छलहुँ। पुछियनि जे कि होइत अछि, कियैक एना कराहि रहल छी। फेर ओ शान्त भऽ जाइथ, हमरे मुंह पोछिकय कहि देल करथि जे मोन कने नीक नहि अछि, तूँ सुत। हम केना सुतू! पिताक एकटा आरो रस्ता छलन्हि जे कनिकबो किछु घबराहट हुए त ‘सीताराम सीताराम’ करय लागी। से हम अपन पिताक मुंह पोछैत मोने-मोन ‘सीताराम सीताराम’ कय रहल छलहुँ। पिता केँ आराम भेलनि। ओ सुतलाह। तखन अपनो सुतलहुँ। सीताराम भगवान् सब दिन एहिना रक्षा करैत रहथि।
जहिना पिताक ओ स्थिति देखि हमरा अपन पिताक संग एतेक पैघ नेह जुड़ि गेल जे अपन सारा बदमाशी आ बचपना केँ ओहि दिन त्यागि हुनका प्रसन्न रखबाक लेल सब तरहक यत्न करय लगलहुँ, तहिना आजुक सन्तान सब मे अपन माता-पिता प्रति नेह आ समर्पण आबय से प्रार्थना करैत रहैत छी। सभक सन्तान एक रंग होइछ। जेहने अपन तेहने सभक। सभ सन्तान मे अपन माता-पिता आ परिजन प्रति यैह आपेकता, नेह आ समर्पण रहय, हमर हृदयक यैह कामना रहैत अछि।
अपन पिताक संग अलौकिक प्रेम भेना मात्र किछुए वर्ष बीतल नहि आ कि बाहर जाय पड़ि गेल। बाहर जाय मे कहियो नीक नहि लागय। बड कानी। लेकिन करू त करू की? बाहर नहि जायब त जीवनरूपी गाड़ी आ भविष्यक सुरक्षा केना होयत? अपन भरण-पोषण, पारिवारिक जिम्मेदारी, सामाजिक उत्तरदायित्व, कीर्ति निर्माण आदि केना संभव होयत? अपने सँ ई सब सवाल पुछि फेर अपने सँ अपना केँ बौंसि लेल करी।
आजुक अवस्था अलग अछि। ई फेसबुक आ व्हाट्सअप संग आरो कय रंग के फीचर्स सब माता-पिता सँ सन्तानक दूरी केँ लगभग पाटि देलक। समाजहु बीच स्वयं केँ पूर्ण सक्रिय राखिये सकैत छी। आर फेर हमरा सनक लोक जे अपन समाजक दायरा कतय सँ कतय धरि बढा लेलहुँ ओकरो लेल सभक संग जुड़िकय रहब – ई सारा स्थिति आधुनिक तकनीक सम्पन्न युग मे सहज भऽ गेल अछि। आब हमरा जेकाँ अनेरे केकरो कानय नहि पड़तैक। एकदम मिलिजुलि रहू, सक्रिय रहू आ अपन जीवनक उद्देश्यक संग एहि विशाल परिवार केर संग आगू बढैत रहू।
एक बेर फेर अहाँ सब केँ अपन स्नेह व आशीष हमेशा दैत रहबाक लेल हृदय सँ आभार व्यक्त करैत छी। अपन परिवार मे हमरा स्थान देने रहू। हमर सन्तान सब सेहो अहाँ सभक आशीर्वाद प्राप्त करैत रहय। सीताराम सीताराम केर नाम कीर्तन सब कियो करैत रहब। महामारीक अकलबेरा सेहो बीत जायत, भगवान स्वयं सभक रक्षा करथिन। हमर एकटा फेवरेट लाइन अछिः
कहल सुनल सब क्षमा करियौ यौ बैद्यनाथ
सब क्षमा करियौ यौ बैद्यनाथ
आब मेटि… मेटि दियौ सब… सब अपराध!!
त हम चूँकि एक परिवार के छी, हमरो स्नेह आ अभिवादन सब परिवारजन केँ, एहि भाव मे ई मानवलोक बढैत रहय। जा धरि रही, एहि भाव मे रही!! ॐ तत्सत्!


text:
— कृति नारायण झा।
बाल्यावस्था में हमरा मोन अछि जे अपन पिताक संग नवगछली में जाइ तऽ आमक नव गाछ सभ में जाहि में पहिल बेर आम में मज्जर होइत छलै तऽ हमर पिता ओकर मज्जर तोङि दैत छलखिन्ह, हम सभ बाल बोध, आश्चर्यचकित रहैत छलहुँ जे गाछ जीवन में पहिल बेर मजरायल अछि, कोन आमक गाछ छियैइ सेहो नहिं बुझलियै आ ओकर मज्जर बाबूजी तोङि देलखिन्ह। एक दिन रहल नहिं गेल तऽ पूछलियैन तऽ उत्तर बहुत घुमा कऽ भेटल। पिताजी कहला जे अहाँक बिवाह एखन कियए नहि हम करवैत छी? हमर स्वभाविक उत्तर छल जे हम तऽ एखन बच्चा छी, हमर एखन कोना बिवाह होयत? बाबूजी हँसि कऽ जबाब देलनि जे तहिना इ आमक गाछ एखन बच्चा छैक, एखन इ अपन फल केर भार नहिं सकि सकैत अछि तेँ यावत धरि गाछ पैघ नहिं होयत ता धरि एकर मज्जर के हम सभ तोङि दैत छियैइ। बाबूजी तर्क के समक्ष अपन मुँह बन्द रखवाक अतिरिक्त आओर कोनो विकल्प बचल नहि छल। “बाल श्रम” अर्थात कुम्हार केर ओ नव माटि जाहि सँ मूर्ति बनाओल जायत, बाल्यावस्था में जखन ओकर समस्त शरीर विकासशील रहैत छैक ओही अवस्था में ओकरा सँ मजदूरी करा कऽ ओकर समग्र विकास के रोकि देल जाइत छैक। छोट छोट धिया पूता के मासिक श्रम करवाक लेल मजबूर करवाक अमानवीय प्रथा के बाल श्रम के श्रेणी में राखल जाइत छैक। इ श्रम कयला सँ ओकर शिक्षाक संग संग शारिरिक, मानसिक विकास पर दुष्प्रभाव पङैत छैक जे ओकरा परिपक्व आ विद्वान व्यक्ति के रूप में विकसित होयवा में वाधा पङैत छैक। भगवानक एहि छोट उपहार बालक, श्रम के दुष्चक्र में पङि कऽ होटल, वासा, कारखाना मे काज करैत देखल जा सकैत अछि। सङक पर पेन, फूल, अखवार बेचैत बाल मजदूर के देखि सकैत छी। सरकार द्वारा सख्त नियम बनाओलक उपरान्तो पेटक ज्वाला के शान्ति करवाक लेल कम अवस्था में नौकरी करवाक लेल आओर दुनिया के कठोर वास्तविकता के स्वीकारवाक लेल ओकरा मजबूर होमय पङैत छैक। कारण अनेक अछि जेना शैक्षिक अवसर केर कमी, असमानता, निर्धनता, जनसंख्या वृद्धि इत्यादि। भारत सरकार १४ साल सँ कम अवस्था बला बच्चा के कोनो कारखाना अथवा खदान में रोजगार सँ कानून द्वारा प्रतिवंध लगाओने अछि, मुदा एकर बाबजूद ५ सँ १४ साल केर बच्चा अपन पेट भरवाक लेल, अपन बीमार माता पिता के दवाइ वास्ते मजदूरी करैत अछि कारण सरकारी अस्पतालमे गरीब आ लाचार के प्रवेश अत्यन्त कष्टदायी होइत छैक। सरकार के नियम बना देला सँ वाल श्रम प्रथा के समापन संभव नहिं छैक ओकरा लेल भोजन, वस्त्र आ आवास केर व्यवस्था अनिवार्य छैक। कोनो धिया पुता सख सँ मजदूरी नहिं करैत अछि, किछु एहने परिस्थिति पङैत छैक तखने ओ एहि प्रकारक डेग उठवैत अछि । एकर विरोधमे मात्र सरकार नियम बनाओने छैक,किछु नागरिक एहि प्रथा सँ खूब लाभ उठवैत अछि यथा बाल श्रम सस्ता में उपलब्ध भऽ जाइत छैक। ओकरा पर सहजता सँ दबाब डालल जा सकैत अछि। यावत धरि देशक समस्त नागरिक एहि कुप्रथा के विरोध में एक स्वर सँ विरोध नहि करताह ता धरि सरकारी नियम बनैत रहत आ टूटैत रहत। इ प्रथा गामक अपेक्षा शहर मे बेसी भयानक रूप में पसरल अछि जे अत्यन्त चिंता के विषय अछि। जनगणना में बाल मजदूर केर संख्या में वृद्धि सरकार आ समाज के आइना देखा रहल अछि जकर अंत आवश्यक अछि…


text:
७४० जनहनमे कोरोना संक्रमण पुष्टि
पहुरा समाचारदाता
धनगढी, १९ असार । पछिल्का २४ घन्टामे नेपालमे ७ सय ४० जनहनमे कोरोना संक्रमण पुष्टि हुइल बा । स्वास्थ्य तथा जनसंख्या मन्त्रालयसे शुकके आयोजना करल नियमित कोभिड–१९ प्रेस ब्रिफिङमे पछिल्का २४ घन्टामे ७ सय ४० जनहनमे कोरोना संक्रमण पुष्टि हुइल जानकारी डेहल हो । यी संगे नेपालमे संक्रमितके संख्या १५ हजार २ सय ५९ पुगल बा ।
शुकसम पछिल्का २४ घन्टामे ४ हजार ४ सय ८३ पीसीआर परीक्षण करल बा । हालसम जम्मा २ लाख ४२ हजार २ सय ४७ पीसीआर परीक्षण हुइल मन्त्रालयके प्रवक्ता डा जागेश्वर गौतम जानकारी डेलै ।
ओस्टेक करके क्वारेन्टाइनमे ३५ हजार ४ सय ७२ जाने रहल बाटै । ओस्टेक आइसोलेसनमे ९ हजार ८४ जाने संक्रमित उपचाररत बाटै ।
पछिल्का २४ घन्टामे ८ सय २३ जाने ठिक हुके घर लौटसेकल बाटै । हालसम ठिक हुइलके संख्या ६ हजार १ सय ४३ पुगल बा ।
संक्रमित हुइलके जिल्लागत तथ्यांक
अछामके २३०, बैतडीके ४०, बाजुराके ४७, डोटीके २४, कञ्चनपुरके ४५, डडेलधुराके २८, बाजुराके ६, कैलालीके ५८, बझाङके १४, डोटी २३, नवलपरासीके १९, पर्साके १, चितवनके १, रौटहटके २९, बागलुङके १ जाने बाटै । ओस्टेक पर्वतके ३, तनहुँ ९, कास्कीके २ , उदयपुरके ५, झापाके २८ , मोरङके ५, सिरहा २४, सप्तरी ८, धनुषाके १६, महोत्तरीके ६, पर्साके १, कपिलवस्तुके ८, नवलपरासीके ९, सर्लाहीके १, सिन्धुपाल्चोकके १, पाल्पा १, सल्यानके ८, बर्दियाके १०, दैलेखके १२, दाङके ९, रोल्पा १, सुर्खेतके ६ ओ कालिकोट १ जाने रहल बाटै ।
अछाममे एक्के दिन २०९ जहनमे कोरोना पुष्टि
कोरोना संक्रमणके आशंकामे थ्रोट स्वाब परीक्षणके क्रममे शुकके रोज अछामके २०९ जनामे कोरोना संक्रमण पुष्टि हुइल बा । अछामके टमान स्थानसे थ्रोट स्वाब संकलन कैके राष्ट्रिय प्रयोगशाला टेकु, पाटन अस्पताल ओ सेती प्रादेशिक अस्पतालमे कोरोना संक्रमण परीक्षण करल बिहान, दिन ओ साँझ कैके ३ चरणमे प्राप्त विवरणमे एक्के दिन भारी संख्यामे संक्रमित पुष्टि पागिल बा ।
संक्रमित हुइनामे साँफेबगर नगरपालिकामे ५२ जाने, चौरपाटी गाउँपालिकामे २४ जाने, ढकारी गाउँपालिकामे २७ जाने, मंगलसेन नगरपालिकामे २९ जाने, तुर्माखाँद गाउँपालिकामे १९ जाने, मेल्लेख गाउँपालिकामे १५ जाने नयाँ कोरोना संक्रमित फेला परल बाटै । अस्टेक बान्नीगढी जयगढ गाउँपालिकामे २९ जाने, कमलबजारमे ७ जाने ओ पञ्चदेवल विनायक नगरपालिकामे ६ जाने नयाँ संक्रमित पुष्टि हुइल जिल्ला स्वास्थ्य कार्यालय अछामके सूचना अधिकारी देव जोशी जानकारी डेलै ।
कोरोना संक्रमण पुष्टि हुइल नतिजा अइना क्रम जारी रहलओरसे विवरण भिडान हुइटीरहल बटागिल बा । संक्रमित पुष्टि हुके स्वास्थ्य अवस्था सामान्य रहल व्यक्तिहे सम्बन्धित स्थानीय तहमे निर्माण करल आइसोलेसनमे रख्ना काम हुइटीरहल कार्यालयके कहाइ बा । स्वास्थ्यमे प्रतिकूलता अइलमे स्वास्थ्य मन्त्रालयसे कोरोना संक्रमण उपचार करना तोकल जिल्ला अस्पतालमे नान्के उपचार करजिना बटागिल बा ।
नयाँ थपल २०९ जानेसहित अछाममे कोरोना संक्रमितके संख्या ५२१ जाने पुगल बा । कोरोना संक्रमित हुके उपचारपाछे अछाममे ४५ जाने व्यक्ति कोरोना संक्रमण जितके घर जासेकल बाटै कलेसे ७९३ जानेक् स्वाब परीक्षणके क्रममे रहल बाटै । संक्रमित हुइनामे अधिकांश भारतसे आके क्वारेन्टाइनमे बैठल व्यक्ति रहल बटागिल बा ।


text:
“मैथिलीमे संघर्ष व बेचैनी उत्पन्न करयवला साहित्यक अभाव अछि”
–अशोक झा, अध्यक्ष, मिथिला विकास परिषद, २४३, रविन्द्र सरणी, कोलकाता – ७०० ००७
****************
समाजके सामूहिक रूपसँ बदलि देबाक इच्छाकें आधुनिक युगक विशेषता मानैत छी । संगहि समाजकें सामूहिक रूपसँ बदलवाक आकांक्षा व संभावनाकें अप्रासंगिक बनेवाक प्रयास जे चलि रहल अछि ओ भविष्यक लेल शुभ संकेत नञि अछि । सृजनक दुनियामे, बदलवाक हेतु भS रहल सामूहिक पहलकें एक खास समूहक हितक पूर्ति करबाक अलावा आओर अन्य किछु नञि । किछु साहित्यकार सेहो एहि दिशामे साहित्यिक वकालत कS रहल छथि । खास सामूहिक राजनीतिक आवश्यकताक लेल साहित्यिक दिशा तय करबाक लगातार प्रयास चलि रहल अछि ।
समाजमे हमरा लोकनिक पहचान पूर्व प्रदत्त होइत छल । ओहि आधार पर जन्म होइत छल । जन्महिं कालसँ हमरा लोकनिक सामाजिक पहचान निश्चित कS देल जाइत छल । आधुनिक समयमे हमरा लोकनि अपन सामूहिकताक चुनाव स्वयं कS लैत छी । एहि लेल २०वी सदीमे बहुत बेशी संघर्ष कयल गेल । एहि संघर्षक अनुभवसँ मैथिली साहित्यकें बहुत किछु सीखबाक प्रयोजन अछि । २०वी सदीक संबंधमे पोलैण्डक एक कवियित्री “विस्लाव सींबोस्को” अपन एक कविताक माध्यमसँ दुख व्यक्त करैत लिखने छथि जे एहि सदीमे “हमरा लोकनि नीक आओर चरित्रवानकें ताकतवर नहि बना सकलौं ।” थोड़ेक हटिकें एहि तरहक गप्प निरालाजी सेहो लिखने छथि आओर आगाह कयने छलाह जे “अन्याय जिम्हर अछि, शक्ति ओत्तहिं घुरियाति रहैत अछि ।” मुलतः यायावर कवि यात्री-नागार्जुनजीक पश्चात् मैथिली साहित्यक सृजनमे गति, संघर्ष आओर अकुलाहट उत्पन्न करबाक रचना वर्तमानकालक तथाकथित साहित्यकारक कलमसँ नञि लिखा रहल अछि । साहित्यजँ पाठककें सुता देलक तखन साहित्यक महत्व की रहल ?
की ई सत्य नहि जे वर्तमानकालक तथाकथित साहित्यकें अध्ययन कयला पर आम जनमानसकें संघर्ष करबाक आवृतिक जन्म नञि भS रहल अछि । तखन किछु प्राप्त करबाक लिलसाके लेल आम जनमानसमे बेचैनी कोन प्रकारें बढ़त ? साहित्यकारक कलम चलबासँ पूर्वहिं जँ साहित्यकारक मोनमे ई गप्प घुरिया लागत जे ई लिखब तS फलां रूष्ट भS जेताह….. ई लिखब तS पुरस्कार नञि भेटत…. ई लिखब तS गोलबंदीमे फँसि जायब आदि । एहि प्रकारक मानसिकता राखिकS जँ साहित्यिक रचना होयत तखन साहित्यिक रचनामे संघर्ष व बेचैनी उत्पन्न करबाक कलमकें भोथ भS गेनाई स्वाभाविक अछि । वर्तमानकालमे विशेषकS के युवा साहित्यकार ई निश्चित नञिकS पाबि रहल छथि जे ओ किमहर छथि । जा धरि हुनका लोकनिक स्थिति स्पष्ट नञि होयत ताधरि हुनका लोकनिक साहित्यिक यात्रा कोना सफल हेतैन्ह ? वस्तुतः प्रगतिशील चेतनाक सृजनात्मक स्वर देमयवला लेखक आ संगठन कें ठेलि देबाक प्रयास निरंतर चलि आबि रहल अछि । दुखक गप्प ई अछि जे ओहि चक्रव्यूहमे प्रायः सभ तथाकथित युवा साहित्यकार सेहो ओझरायल छथि । वर्तमानकालमे व्याप्त आडंबर, मिथ्या अभियान एवं अज्ञानतासँ जे लेखक, कवि व साहित्यकार लड़बाक मानसिकता रखने छथि हुनका निम्न पाँच प्रकारक मुश्किल पर विजय प्राप्त करबाक चाहियन्हि :
१) सत्य लिखबाक साहस आओर ओहि लेल हुनका विरोधमे ठाढ़ होमयवला तत्वसँ सम्मुखिन हेबाक साहस चाही ।
२) एहि तरहक साहित्यकार लोकनिकें सत्यताक खोज आओर पहचान करबाक उत्साह हेबाक चाही ।
३) एहि तरहक साहित्यकारकें सत्यरूपी अस्त्रक प्रयोग करबाक कौशल हेबाक चाही ।
४) एहि तरहक साहित्यिक सृजनकर्ताकें सत्यके बेशीसँ बेशी प्रभावशाली बनेवाक लेल निर्णय लेबाक क्षमता हेबाक चाहियन्हि । हुनका एहि बातक अनुभव हेबाक चाहिएन्हि जे सत्य किनका हाथमे बेशीसँ बेशी प्रभावशाली रहत ।
५) एहि तरहक साहित्यकारके योग्य आओर ईमानदार लोकक मध्य सत्यकें प्रचार करबाक चतुराई रहबाक चाही ।
एहि गप्पकें मानि लेल जेबाक चाही जे असफलता हमरा लोकनिकें मजबुत बनावैत अछि । हमरा लोकनिकें आशावादी बनल रहबाक चाही मुदा हमर ई व्यक्तिगत अभिमत अछि जे मैथिली साहित्यिक घरमे जाधरि दूगोट केबाड़ रहत ताधरि मैथिली साहित्यमे संघर्ष, बेचैनी उत्पन्न करयवला साहित्यक अभाव रहबे करत ।


text:
विराटनगर, १४ सितम्बर २०१९. मैथिली जिन्दाबाद!!
भव्य सफलताक संग जीतिया महोत्सवक आयोजन भेल विराटनगर मे
देव महिला समाज द्वारा आयोजित जीतिया महोत्सव भव्य सफल रहल। नेपालक पूर्व नागरिक उड्डयन ओ पर्यटन मंत्री श्री जितेन्द्र नारायण देव केर प्रमुख अतिथिक रूप मे उपस्थिति तथा समाजक अध्यक्षा संगीता देव केर अध्यक्षता व संजय कुमार देवक संचालन मे उद्घाटन सत्र भेल छल। अतिथिक तौर पर दहेज मुक्त मिथिला अन्तर्राष्ट्रीय संयोजक प्रवीण नारायण चौधरी एवं मैथिलीक अति-विशिष्ट हास्य सम्राट अद्भुतानन्द केर उपस्थिति रहल। विराटनगर वार्ड नम्बर १२ केर अध्यक्ष हीरालाल कामत सेहो विशिष्ट अतिथिक रूप मे उपस्थित छलाह। एहि सत्रक आरम्भ भैरवि वन्दना जय जय भैरवि असुर भयाउनि गायक वीरेन्द्र झा एवं मुनचुन देव सहित अन्य कलाकार लोकनि सामूहिक रूप सँ गाबिकय कयलनि। उद्घाटनक सत्र मे प्रमुख अतिथि जितेन्द्र नारायण देव केर हाथ सँ देव समाजक १५ गोट वयोवृद्ध महिला लोकनि केँ माला ओ चादर ओढाकय कयल गेल। ई क्षण काफी आनन्दित करयवला छल। जतय एक दिश आइ-काल्हि लोक वृद्ध-वृद्धा सब केँ अवहेलनाक पराकाष्ठा पार कय केँ घोर अमानवीयताक क्रूर उदाहरण सरेआम देखबैत अछि ताहि ठाम देव महिला समाज द्वारा जीतिया पाबनिक उपलक्ष्य मे राखल गेल उत्सव मे सम्मान करैत एकटा सार्थक आ महत्वपूर्ण सन्देश देल गेल अछि। निश्चित रूप सँ जीतिया पाबनि कयनिहारि मातृरूपा जननी (महिला) लोकनि केँ सम्मानित करब देव समाजक उच्च बौद्धिकता केँ सिद्ध करैत बुझायल।


text:
बैंक सभक एनपीए मार्च, 2019 धरि 12 प्रतिशत सँ बेसी होयबाक आशंका
नयी दिल्ली. । आरबीआई के’ मानल जाए त’ एनपीए के’ कारण त्वरित सुधारात्मक कार्रवाई प्रारूप (पीसीए) के’ तहत राखल गेल सरकारी स्वामित्व बला 11 बैंक मे सँ 6 टा के’ पूंजीक कमी केर सामना करय पड़ि सकैत अछि।
भारतीय रिजर्व बैंक (आरबीआई) केर मोताबिक बैंकिंग प्रणाली मे कुल गैर निष्पादित पड़ल संपत्ति (जीएनपीए) किंवा खराप ऋण केर अनुपात एखुनका वित्त वर्षक अंत धरि मार्च 2018 के’ 11.6 प्रतिशत सँ बढिकय 12.2 प्रतिशत भ’ सकैत अछि। एनपीए के’ कारण आरबीआई अपन वित्तीय स्थिरता रपट (एफएसआर) मे सेहो कहलनि कि एकर जीएनपी अनुपात खराप स्तर पर पहुँचि कS मार्च 2018 के’ 21 प्रतिशत सँ एखनुका वित्त वर्ष केर अंत धरि 22.3 प्रतिशत पर पहुँच सकैत अछि।रिपोर्ट मे कहल गेल अछि कि “बड़का तनाओ केर संकेत भेटैत अछि जे एखन मैक्रोइकोनॉमिक परिदृश्यकें बेसलाइन स्थितिक तहत एससीबी (अनुसूचित वाणिज्यिक बैंक) केर जीएनपीए अनुपात मार्च 2018 के’ 11.6 प्रतिशत सँ बढिकय मार्च 2019 मे 12.2 प्रतिशत भ’ सकैत अछि”
आरबीआई केर कहब छनि जे 11 बैंक मे सँ 6 बैंक के’ 9 प्रतिशतकें आवश्यक कमतर जोखिम-समाधान पड़ल संपत्ति अनुपातक तुलनामे पूंजी केर कमीक सामना करय पड़ि सकैत अछि। खराप ऋण के’ कारण पीसीए प्रारूपक तहत राखल गेल 11 बैंक मे आईडीबीआई बैंक, यूको बैंक, सेंट्रल बैंक ऑफ इंडिया, बैंक ऑफ इंडिया, इंडियन ओवरसीज बैंक, देना बैंक, ओरिएंटल बैंक ऑफ कॉमर्स, बैंक ऑफ महाराष्ट्र, युनाइटेड बैंक ऑफ इंडिया, कॉरपोरेशन बैंक आऔर इलाहाबाद बैंक सामिल अछि।


text:
ई बहुत पैघ एचीवमेन्ट भेल मिथिला आन्दोलन केँ जे काँग्रेसक वरिष्ठ नेता आ महासचिव दिग्विजय सिंह मिथिला राज्यक माँग केँ खुलिकय समर्थन देला।
मिथिलादेश बनय मिथिला राज्य दुनू मित्रराष्ट्र मे: समर्थनक स्तर नित्य बढि रहल अछि
विशेष संपादकीय
मिथिला राज्यक आन्दोलन केँ भेटल दिग्गी महाराजक समर्थन – खास प्रसंग आ खास चर्चा!!
विदित हो जे काँग्रेसी महिला समाजक एक कार्यक्रम सँ ओ वापसी करबाक समय अनचोके ‘मिथिला राज्यक माँग कएनिहारक मंच देखि’ स्वत: ओहि तरफ खिंचायल आबि गेला आ मंचक नीचें सँ माँगक समर्थन मे वक्तव्य तथा शुभकामना प्रदान कए देलनि।
एहि सँ आन्दोलनी केँ ई सीख तऽ भेटिये रहल अछि जे समुचित प्रयासक कमी सँ ‘मिथिला राज्य आन्दोलन’ देशक प्रमुख नेता धरि पहुँचबे नहि कैल अछि, आ जतय-जतय पहुँचल, समर्थन भेटबे टा कएल।
एम्हर निज मिथिलाक बुद्धिजीवी कहेनिहार सँ लैत खण्डी बुद्धिक प्रसिद्ध आम मैथिल समाज अहु प्रसंग पर अपन तिरछा बाण छोड़य सँ नहि चूकैत छथि – ओ सब दिग्गीक समर्थन पर प्रहार करैत कहैत छथि जे यैह समर्थन पिछला सरकार चलेबा समय कियैक नहि छल। प्रश्न जायजे छैक। मुदा कहियो अहाँ सोचलहुँ जे अहाँक आन्दोलन कतेक सशक्त भऽ सकल? कतेक समर्थन मूल्य आ कतेक समर्पण सँ अहाँ ई माँग कय रहल छी?
सरकार, विपक्ष लेल मिथिला राज्यक मुद्दा केर बात आ आन्दोलन मे लागि रहल समयक बात किछु आर भेल, मुदा एकटा वरिष्ठ नेताक बयान सँ छोट-मोट सब नेताक माथ पर बल पड़ि गेल। उदाहरणार्थ – सकील अहमद आइ धरि एतेक हिम्मत नहि जुटा पेला जे काँग्रेसक एक वरिष्ठ नेता रहैत कहियो खुलिकय मिथिला राज्य लेल बाजि सकितैथ…. आब हिनका सबकेँ ई सोचय पड़तैन जे भारतीय गणराज्य मे मिथिला राज्य केर स्थापना पर अन्ठौनी सँ कतेक पैघ नोकसान अपनो लेल आ मिथिलो लेल ई सब केलनि अछि।
काँग्रेस पार्टीक नीति मे मिथिला केँ रखैल जेकाँ बनेबाक नीति रहल सेहो किनको सँ दसकोंक उपेक्षा सँ छूपल नहि अछि। एतय बड़का-बड़का नेता, अगुआ समाजक दबंगइ आ भ्रष्ट प्रशासनक सहयोग सँ बहुतो वर्ष धरि सत्ता पर काँग्रेसक एकलौती राज रहल…. विकल्प तहिया किछुओ नहि छल…. वि. पी. सिंह केर समय सँ परिवर्तनक जे बयार बहल ओ मिथिला सँ धीरे-धीरे काँग्रेस केँ साफ कय देलक।
आइयो किछु खानदानी काँग्रेसी बेचारे समर्पित छथि, मुदा सोनिया-राहुल केर नाम जप केर असैर पूरे देश सँ नकारल गेलाक बाद स्थिति मे कोनो सुधार तऽ छोड़ू, आब अपनो जीवन समाप्त होयबाक कगार पर पहुँचि गेला ई सब… हिनको लोकनि मे विरले किनको मिथिला राज्य केर माँग प्रति समर्थन भाव देखायल…. लेकिन दिग्विजय सिंह द्वारा खुलेआम समर्थन देबाक बात सँ एहि संपूर्ण काँग्रेसी मैथिल मे एकटा नव जान – झूनझून्नी जेकाँ भरलक से प्रतीत होइत अछि।
निश्चित रूप सँ कोनो दलक वरिष्ठ नेता द्वारा मिथिला राज्यक मुद्दा हथियेला सँ परिस्थिति मे एतेक पैघ बदलाव आयत जे कियो सोचनहियो नहि रहत तेहेन परिवर्तन राता-राती आबि सकैत अछि। बस गंभीरतापूर्वक प्रयास करब जरुरी छैक, मात्र पैरवी-पैरोकारी आ झोरा मे भीख समेटय सँ नीक छैक ईमानदारी सँ राज्यक मुद्दा सँ सब दल आ सब नेता केँ अवगत करबैत वृहतत्तर आन्दोलन करबाक।
बिहार मे विधानसभाक चुनाव साक्षात् सोझाँ ठाढ देखा रहल अछि। एहि समय राज्यक चर्चा किछु एहि तरहें चलनाय मुद्दाक वजन केँ अपने-आप बयान करैत छैक। हालहि भाजपा नेता आ दरभंगा सांसद तथा बेवाकी सँ विचार रखनिहार सुप्रसिद्ध क्रिकेटर-कम-राजनेता कीर्ति आजाद बड पैघ चर्चा चला देलनि। ओ सीधे बजला जे ‘मिथिला नहि देश तऽ राज्य जरुर बनक चाही’। निश्चितरूप सँ अर्जुन जेकाँ हुनकर दृष्टि मिथिलाक पहिचान केँ संविधान मे स्थापित करय पर लागल छन्हि आ ओ ‘मिथिलादेश’ केर पुरातन नाम अनुसार भारत तथा नेपालक बीच मिथिलादेशक माँग केँ ओहिना हवा दऽ देलनि जेना महान् विद्वान् नीति-निर्माणक राष्ट्रसेवक डा. लक्ष्मण झा भारत सरकार केँ मिथिला राज्य केर माँग ठुकरेलाक बाद चेतावनीरूप मे कहल गेल बात आ ओ संविधानक घोषणा सहित प्रकाशित पोथी ‘ए युनियन रिपब्लिक अफ मिथिला’ कहने छल मिथिलादेश केर सम्बन्ध मे।
डा. लक्ष्मी नारायण झा नेपाल मे राजा केँ कहने छलाह मिथिलादेशक निर्माणक सम्बन्ध मे। आ साक्षात् साझा संस्कृति, भाषा, साहित्य, बेटी-रोटी आ जनस्तरीय सम्बन्ध भारत ओ नेपाल केर मिथिलाक्षेत्र मे एहि बातकेँ आरो बल दैत अछि। सीमा भले अन्तर्राष्ट्रीय रहय, मुदा व्यवहार आ विचार एक अंगना जेकाँ बनल अछि, केवल मिथिला समान पुरातन आ सनातन संस्कृतिक चलते एहि दुनू देश मे। निश्चिते तौर पर पंजाब, बंगाल, तमिल समान साझा संस्कृतिक साझा देश रहैत कम सँ कम राज्य रूप मे दुइ अलग देश मे सेहो मान्यता देला सँ दुनू देशक कल्याण होयब तय अछि।


text:
नवका- पुरनका लेख सर्च करु...
मिथिला मे बढ़ल तस्करी
बिहार के नेपाल सं लागक सीमा वाला मिथिला के इलाका मे आई-काल्हि तस्करी काफी बढ़ी गेल अछि. एम्हर किछ दिन मे काफी जाली नोट आओर दोसर सामान सभ पकड़ाएल अछि. एसएसबी के मुस्तैदी के कारण रोज पेपर मे किछ नहि किछ पढ़य लेल मिल जाएत अछि. वीरगंज-रक्सौल... गौर-बैरगनिया... सीतामढ़ी-भिट्ठामोड़-सोनबरसा... मधवापुर-मटिहानी... जयनगर-इनरवा... लौकहा-राजविराज... लहान... फारबिसगंज सभतर तस्करी बढ़ि गेल अछि. काल्हिए 11 ट्रक सुपारी पकड़ल गेल मधुबनी के सकरी मे आओर दू ट्रक लहसुन. ई सभ दुनु देश के बीच खुलल सीमा के कारण अछि.
मुदा सीमा के दुनु तरफ एक दोसरा के बीच घर-परिवार के संबंध होए के कारण लोक के रोकि सेहो नहि सकय छी. एम्हर के रिश्तेदारी ओम्हर अछि आओर ओम्हर के एम्हर. कोनो घर मे मामा- नाना त कोनो घर मे दीदी-जीजा... किनको सासुर छनि त किनको भाई लोकनि दोकानदारी आ दोसर काज करय छथिन्ह. घर आंगन जकां माहौल अछि मुदा किछ लोक एहि माहौल के बिगाड़य चाहैत अछि. माओवादी वाला बात के ल s क संबंध सेहो खराब भेल अछि. लोक सभ आब ओना नेपाल जाए सं हिचकय छथिन्ह. चूंकि हमरो मामा गाम सेहो नेपाल मे अछि तेहि कारण हमहु मोन सं चाहैत छी जे हालात जल्दी नीक होए.
अगर नेपाल सरकार चाहैत त यूरोपीय देश जकां एकरा एकटा प्रमुख पर्यटक स्थल बना सकैत छल. मुदा खून-खराबा सं सभ सत्यानाश भेल जा रहल अछि. मोन त बड़ करैत अछि मुदा बराबर किछ न किछ होएते रहैत अछि जेहि सं लोक परेशान रहैत अछि. आओर फेर मधेशी- पहाड़ी वाला मामला सं सेहो लोक के बीच दूरी बनौने अछि. ओना अखनो देर नहि भेल अछि लोक सभ कनि जागरुकता सं काज लेथिन्ह त नेपाल एक बेर फेर सं स्वर्ग जका बनि सकैत अछि.
हमर ईमेल:-hellomithilaa@gmail.com
सदस्यता लें टिप्पणियाँ भेजें (Atom)


text:
– सियाराम झा सरस
गीत कते लीखब जरूरी अछि भाइ रे!
रातिकेर चनबा पसरबा सँ पहिने
आतुरता होइछ जेना पाँतर टपाइ रे!
कत’-कहाँ नान्हिटा-टा नव-उड़ाँत-चुनमुनन्नी
उड़ल जाय चुनबालै दाना
घुरती मे पटना-बरौनी मे देखए जे
लुटा गेल घोघक खजाना
चिंता अछि गाम पैर धरबा सँ पहिने
बिलड़ा सँ पड़बा केर पाँखि ने नोचाइ रे!!
डेगाडेगी चलू बाउ, डेगाडेगी चलू दाइ
अंगना मे दैत थैया-थैया
सीखि लिय’ कहहारा, घोंखियौ पहाड़ा
आ जिनगीकेर हुठ्ठा-अढैया
जूआ-कनैल कान्ह चढबा सँ पहिने
खुर मे जरूरी अछि नाकल ठोकाइ रे!!
तप्पत दुपहरिया कि गुजगुज अन्हरिया मे
जिनगीकेर काज छिऐ चलबे
दैन्य केर कदबा सँ, बेगारीक भदबा सँ
काम्य अंध-खोह सँ निकलबे
रोटीकेर युद्ध मुदा लड़बा सँ पहिने
उपरहि सँ बरिसैए करगिल लड़ाइ रे!!
बितल जाइछ धार-समय, नेनपन दहाएल जाय
डूबि जाइछ असमय जुआनी
चिल्हकासब नानी भए, दादा आ दादी भए
बनल जाइछ तिल-तिल पिहानी
चोटी सँ हिमनद टघरबा सँ पहिने
चरहब जरूरी अछि अगिला चढाइ रे!!


text:
नई दिल्ली, अगस्त १८, २०१५. मैथिली जिन्दाबाद!!
राष्ट्रपति प्रणब मुखर्जी केर पत्नी शुभ्रा मुखर्जीक देहावसान आइ भोरे १० बाजिकय ५१ मिनट पर भऽ गेलनि। ओ ७४ साल केर छलीह आ दिल केर मरीज छलीह। पिछले हफ्ता प्रणब ओडिशाक यात्रा पर गेल छलाह, तखनहु पत्नी शुभ्रा केर तबीयत बिगड़ि गेला सँ हुनका अपन दौरा बीच मे रद्द कय लौटय पड़ल छलन्हि।
शुभ्रा पैछला कतेको वर्ष सँ सार्वजनिक मौका पर भी नहि देखायल छलीह। कतेको वर्ष सँ ओ बीमार छलीह और बढ़ैत उम्र केर वजह सँ तबियत मे सुधार सेहो नहि आबि रहल छलन्हि। दुइ हफ्ता पहिले अस्पताल मे भर्ती करेलाक बाद पैछला ९ दिन सँ ओ वेंटिलेटर पर छलीह।
मैथिली जिन्दाबाद केर तरफ सँ हुनकर पुण्यात्माक लेल चीर शान्तिक प्रार्थना!!


text:
स्वाध्याय
– प्रवीण नारायण चौधरी
रामचरितमानस मोती
रामचरितमानस मोतीः नाम वन्दना आ नाम महिमा
१. श्री रघुनाथजीक नाम ‘राम’ केर वंदना करैत छी जे कृशानु (अग्नि), भानु (सूर्य) और हिमकर (चन्द्रमा) केर हेतु अर्थात् ‘र’ ‘आ’ और ‘म’ रूप सँ बीज छथि।
२. ओ ‘राम’ नाम ब्रह्मा, विष्णु और शिवरूप छथि।
३. ओ वेद केर प्राण छथि, निर्गुण, उपमारहित और गुण सभक भंडार छथि।
४. जे महामंत्र अछि,
५. जेकरा महेश्वर श्री शिवजी जपैत छथि आर हुनका द्वारा जेकर उपदेश काशी मे मुक्ति केर कारण थिक
६. जिनकर महिमा केँ गणेशजी जनैत छथि, जे एहि ‘राम’ नाम केर प्रभाव सँ मात्र सबसँ पहिने पूजल जाइत छथि,
७. आदिकवि श्री वाल्मीकिजी रामनाम केर प्रताप केँ जनैत छथि, जे उल्टा नाम (‘मरा’, ‘मरा’) जपिकय पवित्र भ’ गेलाह,
८. श्री शिवजीक एहि वचन केँ सुनिकय जे एक राम-नाम सहस्र नाम केर समान अछि, पार्वतीजी सदा अपन पति (श्री शिवजी) केर संग राम-नाम केर जप करैत रहैत छथि, नाम के प्रति पार्वतीजीक हृदयक एहेन प्रीति देखिकय श्री शिवजी हर्षित भ’ गेलाह आर ओ स्त्रीगण मे भूषण रूप (पतिव्रता सब मे शिरोमणि) पार्वतीजी केँ अपन भूषण बना लेलनि। अर्थात् हुनका अपन अंग मे धारण कय केँ अर्धांगिनी बना लेलनि।
९. नाम केर प्रभाव केँ श्री शिवजी नीक सँ जनैत छथि, जेकर प्रभाव केर कारण कालकूट जहर सेहो हुनका अमृत केर फल देलकनि।
१०. श्री रघुनाथजीक भक्ति वर्षा ऋतु थिक, तुलसीदासजी कहैत छथि जे उत्तम सेवकगण धान छथि और ‘राम’ नाम केर दुइ सुन्दर अक्षर सावन-भादव केर महीना थिक।
११. दुनू अक्षर मधुर और मनोहर अछि, जे वर्णमाला रूपी शरीर केर नेत्र थिक, भक्त लोकनिक जीवन थिक तथा स्मरण करय मे सभक लेल सुलभ और सुख दयवला अछि और जे एहि लोक मे लाभ और परलोक मे निर्वाह करैत अछि – यानि भगवानक दिव्य धाम मे दिव्य देह सँ सदा भगवत्सेवा मे नियुक्त रखैत अछि, जे कहय, सुनय और स्मरण करय मे बहुते सुन्दर और मधुर अछि,
१२. तुलसीदास केँ त श्री राम-लक्ष्मणक समान प्रिय अछि। एहि नाम ‘राम’ (‘र’ और ‘म’ केर) अलग-अलग वर्णन करय मे प्रेम उमड़ि रहल अछि, यानी बीज मंत्र केर दृष्टि सँ एकर उच्चारण, अर्थ और फल मे भिन्नता देखाय दैत अछि लेकिन ई जीव और ब्रह्म केर समान स्वभाव सँ मात्र साथ रहयवला सदा एकरूप और एकरस ई दुनू अक्षर नर-नारायण केर समान सुन्दर भाइ थिक।
१३. ई जगत केर पालन और विशेष रूप सँ भक्त लोकनिक रक्षा करयवला अछि।
१४. ई भक्तिरूपिणी सुन्दर स्त्रीक कानक सुन्दर आभूषण (कर्णफूल) थिक और जगत केर हित लेल निर्मल चन्द्रमा और सूर्य थिक।
१५. ई सुन्दर गति (मोक्ष) रूपी अमृतक स्वाद और तृप्तिक समान थिक।
१६. कच्छप और शेषजीक समान पृथ्वी केँ धारण करयवला थिक।
१७. भक्त लोकनिक मनरूपी सुन्दर कमल मे विहार करयवला भौंराक समान थिक आर
१८. जीभरूपी यशोदाजीक लेल श्री कृष्ण और बलरामजी के समान आनंद दयवला अछि।
१९. श्री रघुनाथजी केर नाम के दुनू अक्षर बहुते शोभैत अछि जाहि मे सँ एक (रकार) छत्ररूप (रेफ र्) सँ और दोसर (मकार) मुकुटमणि (अनुस्वार) रूप सँ सब अक्षर केर उपर रहल करैत अछि।
२०. बुझय लेल नाम और नामी दुनू एक्के जेकाँ लागैत छैक मुदा दुनू मे परस्पर स्वामी आ सेवक जेकाँ प्रीति होइत छैक। अर्थात् नाम और नामी मे पूर्ण एकता भेलो पर जेना स्वामीक पाछू सेवक चलैत अछि ठीक तहिना नाम के पाछाँ नामी चलल करैत अछि। प्रभु श्री रामजी सेहो अपन ‘राम’ नामहि केर अनुगमन करैत छथि, नाम लैत देरी ओ ओहि ठाम पहुँचि गेल करैत छथि।
२१. नाम और रूप दुनू ईश्वरक उपाधि थिक। ई भगवानक नाम आ रूप दुनू अनिर्वचनीय अछि, अनादि अछि और सुन्दर शुद्ध भक्तियुक्त बुद्धि टा सँ मात्र एकर दिव्य अविनाशी स्वरूप केर ज्ञान होइत छैक।
२२. एहि नाम और रूप मे के पैघ आ के छोट अछि से कहब अपराध होयत। एकर गुणक तारतम्य सब केँ कम या बेसी सुनिकय साधु पुरुष लोकनि अपनहि बुझि गेल करैत छथि।
२३. रूप नामक अधीन देखल जाइत अछि। नाम के बिना रूप के ज्ञान नहि भ’ सकैत अछि। जेना कोनो विशेष रूप, बिना ओकर नाम जनने हथेली पर रखलो सँ नहि चिन्हल जा सकैत अछि। ओतहि रूप केँ बिना देखनहियो नाम केर स्मरण मात्र कयला सँ विशेष प्रेम केर संग ओकर रूप हृदय मे स्वतः आबि गेल करैत छैक।
२४. नाम आ रूपक गति केर विशेषताक कथा अकथनीय अछि। ओ बुझय मे सुखदायक होइछ लेकिन ओकर वर्णन नहि कयल जा सकैत अछि।
२५. निर्गुण और सगुण केर बीच मे नाम सुंदर साक्षी थिक और दुनूक यथार्थ ज्ञान कराबयवला चतुर दुभाषिया थिक।
२६. यदि अहाँ भीतर और बाहर दुनू दिश उजाला चाहैत छी तँ मुखरूपी द्वार केर जीभ रूपी देहरि पर रामनाम रूपी मणि-दीपक केँ राखू।
२७. ब्रह्माजीक बनायल एहि प्रपंच (दृश्य जगत) सँ नीक जेकाँ छूटल वैराग्यवान् मुक्त योगी पुरुष एहि नाम केँ मात्र जिह्वा सँ जपैत तत्वज्ञान रूपी दिन मे जागैत छथि और नाम तथा रूप सँ रहित अनुपम, अनिर्वचनीय, अनामय ब्रह्मसुख केर अनुभव करैत छथि।
२८. जे परमात्माक गूढ़ रहस्य केँ यानि यथार्थ महिमा केँ जानय चाहैत अछि, ओ (जिज्ञासु) सेहो नामहि केँ जिह्वा सँ जपिकय से जानि लैत अछि। लौकिक सिद्धि केँ चाहनिहार अर्थार्थी साधक दीप जराकय नामक जप करैत अछि आ अणिमादि (आठो) सिद्धि केँ पाबिकय सिद्ध भ’ गेल करैत अछि। संकट सँ घबरायल आर्त भक्त नाम जप करैत अछि त’ ओकरा बड़का-बड़का संकट सँ स्वतः मुक्ति भेट गेल करैत छैक आ ओ सुखी भ’ जाइत अछि।
२९. जगत मे चारि प्रकार केरः १ – अर्थार्थी – धनादि केर चाहत राखिकय नाम भजनिहार, २ – आर्त संकट केर निवृत्तिक लेल नाम भजनिहार, ३ – जिज्ञासु – भगवान केँ जनबाक इच्छा सँ नाम भजनिहार, ४ – ज्ञानी – भगवान केँ तत्व सँ जानिकय स्वाभाविकहि प्रेम सँ नाम भजनिहार – ई चारि तरहक रामभक्त होइत अछि आर चारू पुण्यात्मा, पापरहित आ उदार मानल जाइत अछि।
३०. चारू तरहक लोक (चतुर भक्त) केँ नाम टा के आधार होइत छैक। एहि मे ज्ञानी भक्त प्रभु लेल विशेष रूप सँ प्रिय होइत छथि।
३१. ओना त चारू युग मे और चारू वेद मे नामक प्रभाव छैक, मुदा कलियुग मे विशेष रूप सँ एकर प्रभाव छैक। एहि मे त नाम केँ छोड़िकय दोसर कोनो उपाइये नहि छैक।
३२. जे सब प्रकारक भोग और मोक्ष पर्यन्तक कामना सँ रहित और श्री रामभक्ति केर रस मे लीन अछि, ओकरा सेहो नाम केर सुन्दर प्रेम रूपी अमृतक सरोवर मे अपन मोन केँ माछ जेकाँ बनाकय रखैत अछि, यानि ओ नाम रूपी सुधा केर निरंतर आस्वादन करैत रहैत अछि, क्षणहु भरि लेल ओहि सँ अलग नहि होबय चाहैत अछि।
३३. निर्गुण और सगुण – ब्रह्म केर दुइ स्वरूप छैक। ई दुनू अकथनीय, अथाह, अनादि और अनुपम अछि। हमरा बुझने नाम एहि दुनू सँ पैघ अछि, जे अपन बल सँ एहि दुनू केँ अपना वश मे कएने अछि।
३४. सज्जन व्यक्ति एहि बात केँ हमरा सन दास केर धृष्टता या कल्पना नहि बुझथि, हम अपन मनक विश्वास, प्रेम और रूचि केर बात कहैत छी। निर्गुण ब्रह्म केर ज्ञान ओहि अप्रकट अग्निक समान अछि जे लकड़ीक अंदर छैक मुदा देखाय नहि पड़ैत छैक आ सगुण ब्रह्म ओहि प्रकट अग्नि केर समान अछि जे प्रत्यक्षे देखाय पड़ैत छैक।
३५. निर्गुण और सगुण ब्रह्म दुनू जनबा मे सुगम नहि छैक लेकिन नाम जप सँ दुनू केँ आसानी सँ जानल जा सकैत अछि। ताहि कारण हम राम नाम केँ निर्गुण ब्रह्म और सगुण ब्रह्म ‘राम’ सँ पैघ कहल अछि। जखन कि ब्रह्म एक्के टा छथि जे कि व्यापक, अविनाशी, सत्य, चेतन और आनंद केर खान छथि।


text:
योजना आयोग के अनुसार बिहार 10.9 प्रतिशत आर्थिक वृद्धि दर के संग गुजरात सं आगां बढ़ि गेल अछि.
आयोग के कहनाए अछि जे 2001-05 साल मे बिहार 2.9 वृद्धि दर के संग सभसं सुस्त
गति सं आगां बढ़ए वाला राज्य छल मुदा 2006 सं 2010 के बीच ई वृद्धि दर 10.9 प्रतिशत पर पहुंचि गेल.
जखन कि गुजरातक वृद्धि दर 2006 सं 2010 के बीच सिर्फ 9.3 प्रतिशत रहल.
योजना आयोग के कहनाए अछि जे बिहार आब बीमारु राज्य नहि रहल. तेजी सं विकास करि रहल अछि. तेजी सं आगां बढ़ि रहल अछि.
ई तं नीक खबर अछि मुदा योजना आयोग एकरे संग एकटा कष्ट वाला खबर इहो द देलक जे बिहार के विशेष राज्यक दर्जा नहि मिलत. किएक कि बिहार एकर पात्र नहि अछि. एकरा लेल जे मापदंड अछि बिहार ओहि मे फिट नहि बैसेत अछि.


text:
पटन्ना । बिहार में विधानसभा उपचुनावक लेल सब पार्टी तैयार अछि। लोकसभा चुनाव में भारी सफलता स गदगद जदयू जतय आत्मविश्वास स भरल अछि ओहि ठाम राजद अपन जनाधार फर बढ़ेबा लेल जी जान लगौने अछि। रामविलास सेहो पूरा जोर लगौने छथि।
बिहारक मिथिला क्षेत्रकेँ युवा सभ दिनांक 3/01/21 कए मैथिली भाषाक अनिवार्य शिक्षा क लेल ट्वीटर ट्रेंड अभियान चलाओल गेल, जाहि...Read more
सर्वाधिकार सुरक्षित। इसमाद डॉट कॉम मे प्रकाशित सभटा रचना आ आर्काइवक सर्वाधिकार रचनाकार आ संग्रहकर्त्ता लग सुरक्षित अछि। रचना क अनुवाद आ पुन: प्रकाशन वा आर्काइव क उपयोग लेल इ-समाद डॉट कॉम प्रबंधन क अनुमति आवश्यक। प्रबंधक- छवि झा, संपादक- कुमुद सिंह, राजनीतिक संपादक- प्रीतिलता मल्लिक, समाचार संपादक- नीलू कुमारी। वेवसाइट क डिजाइन आ संचालन - जया झा।
हमरा स संपर्क: esamaad@gmail.com


text:
64 टा शहर मे विकसित होइत रेलवे स्टेशन
नई दिल्ली। दीघा मे बनाउल जा रहल रेलवे स्टेशन मॉल क भांति विकसित कएल जाइत। दीघा स्टेशन बनला स राजेंद्रनगर आ पटना रेलवे स्टेशन क भार कम होएत आ यात्री क सेहो सहूलियत होएत। मालूम हुए जे मिथिला स पटना कए जोड़वा लेल गंगा पर बनि रहल रेल सह सड़क पुल एहि स्टेशन कए बनबा स पूर्व चालू भ जाइत। रेलवे मंत्रालय देश क 64 टा शहर क रेलवे स्टेशन क सूरत बदलबाक फैसला केलक अछि। एहि रेलवे स्टेशन कए मॉल तरहक विकसित कएल जातइत। एहि ठाम यात्री क ठहरबाक लेल कम किराया वाला होटल होइत आ पार्किंग क सेहो पर्याप्त जगह होइत। तरह-तरह क स्टोर होइत त जलपान क सेहो उत्तम व्यवस्था मौजूद रहत। एहि योजना पर रेल मंत्रालय करीब 500 करोड़ टका खर्च करै जा रहल अछि।
रेलमंत्री ममता बनर्जी लोकसभा मे प्रश्नकाल क दौरान कहला जे मल्टी फंक्शनल कांप्लेक्स (एमएफसी) क लेल चयनित प्रत्येक स्टेशन पर लगभग 4 हजार वर्ग फीट या एक एकड़ जमीन क व्यवस्था कएल जाइत। हर कांप्लेक्स पर 5 करोड़ स 8 करोड़ टका क लागत आबि कए संभावना अछि। पहिने चरण मे रामपुर हाट आ बर्धमान (पश्चिम बंगाल), अलपूझा (केरल), हमीरपुर (पश्चिम बंगाल), मदुरै (तमिलनाडु), हरिद्वार (उत्तराखंड), जम्मू (जम्मू व कश्मीर), उदयपुर (राजस्थान) क रेलवे स्टेशन परिसर मे इ कांप्लेक्स विकसित कएल जाइत। एहि चरण मे मैसूर (कर्नाटक), इंदौर (मध्य प्रदेश), राजगीर आ दीघा (बिहार) क रेलवे स्टेशन परिसर मे सेहो एकरा विकास कएल जाइत। रेलमंत्री कहला जे इ स्टेशन कए अंतरराष्ट्रीय स्तर क मानक क आधार पर विकसित कएल जाइत। साफ-सफाई आ यात्री क सुविधा क खास ख्याल रखल जाइत। मालूम हुए जे रेलवे क वित्तीय स्थिति मे सुधार क लेल गठित अमित मित्रा समिति रेलवे स्टेशन कए वाणिज्यिक आधार पर विकसित करबाक सुझाव देल गेल छल। समिति क ओहि सिफारिश कए लागू करै स रेलवे मे व्यावसायीकरण कए बढ़ावा मिलत। संग रेलवे क अतिरिक्त संसाधन जुटाबै क एकटा स्रोत सेहो भेटत। पूर्व रेलमंत्री लालू प्रसाद यादव सेहो किछु एहि तर्ज पर रेलवे स्टेशन कए विकसित करबाक योजना बनाउने छलथि, मुदा ओ आगू होइत, एहि स पहिने रेलवे मे निजाम बदैल गेल। आब रेल मंत्रालय मित्रा समिति क सुझाव कए लागू करबाक प्रक्रिया शुरू करि देलक अछि।


text:
आलेख
– किसलय कृष्ण Kislay Krishna
…..आउ आइ गप्प करैत छी मिथिलाक एकटा प्रमुख जिला मधेपुरा आ मैथिलीक संदर्भमे ।
एहि जिलाक मुरहो गाम निवासी यदुनाथ झा यदुवर मैथिलीक प्रसिद्ध रचनाकार रहथि । हिनक प्रसिद्ध पोथी सभ अछि – मैथिली गीतांजलि, वासन्ती विलास, मिथिला संगीत आदि । ई समाजवादी रासबिहारी मण्डलक परम मित्र आ स्वतंत्रता सेनानी छलाह। हालमे हिनक सभटा रचना यदुवर रचनावली नामसँ डा रमानन्द झा रमणक सम्पादकत्वमे प्रकाशित भेल अछि । तहिना प्रसिद्ध इतिहासकार डा राधाकृष्ण चौधरीक पैतृक मधेपुराक रामपट्टी, जे मैथिली साहित्य पर केन्द्रित इतिहास सहित अनेको पुस्तकक सर्जना कयलनि । रजनी बभनगामाक पुलकित लाल दास मधुर मैथिलीक लोकप्रिय कवि छलाह । ओना ई गद्य आ पद्य दुनूमे रचनाशील छलाह । इहो स्वतंत्रता आन्दोलनक सजग सिपाही छलाह । हिनके गामक नित्यानंद लालदास सेहो मैथिलीमे बहुत रचना कयलनि जे प्रकाशित अछि । तहिना एहि जिलाक अवधलाल झा मुख्तार, मधेपुराक डा जगदीश प्रसाद यादव, सुखासनक पुरूषोत्तमलाल दास, आलमनगरक विद्याकर कवि, धबौलीक सदानन्द झा आदि मैथिली साहित्यक भण्डारक श्रीवृद्धिमे अपन योगदान देलनि । एहि जिलाक बारामे जन्म लेनिहार डा अशोक सिंह तोमर नोरक भाषा, प्रेम परीक्षा आदि कथा संग्रह, उपन्यास लेखन कयने छथि आ एखनहुँ कमोवेश सक्रिय छथि । कुमारखण्ड प्रखण्डवासी डा देवनारायण साहक कतिपय रचना सेहो प्रकाशित छनि आ एकटा शोधग्रंथ सेहो ।
मैथिली समकालीन कविताक प्रखर स्वर कृष्ण मोहन झाक गाम मधेपुराक जीतपुर छनि । हिनक प्रकाशित पोथीक नाम अछि एकटा हेरायल दुनिया । उदाकिशुनगंजक आनन्दपुर गामवासी विनीत उत्पलक करीब आधा दर्जन पोथी प्रकाशित छनि, हम पुछैत छी हिनक चर्चित कविता संग्रह छनि त’ सिंघेश्वर स्थान, मोहनदास , रेहन फर रग्घू आदि मैथिलीक अनुदित कृति छनि , सम्प्रति मैथिलीक शोधपत्रिका तिरभुक्ति केर सम्पादनसँ जुड़ल छथि । मुरलीगंजक ईसराइन कला वासी हिन्दीक सुप्रसिद्ध साहित्यकार रामदेव सिंह मैथिलीमे सेहो लिखैत रहलाह अछि । दिल्ली सँ प्रकाशित अन्तिकामे हिनक कथा सभ छपल आ चर्चित भेल । मधेपुराक निरंजन यादव, सियाराम यादव मयंक सिंघेश्वर निवासी शैलेन्द्र स्नेही, बिहारीगंजक मुकुल यादव मैथिली गीत- गजल लिखैत छथि । हिन्दीक फिल्मलेखनसँ जुड़ल सुप्रसिद्ध गीतकार भेलवा गामक रहनिहार राजशेखर मैथिलीमे सेहो कविता गीत आदि लिखैत छथि जे अद्यावधि अप्रकाशित अछि । मधेपुरा कालेज मधेपुराक प्राचार्य डा अशोक यादवक पोथी किर्तिलता के आधार पर विद्यापतिकालीन मिथिला का इतिहास मिथिलाक साहित्य संस्कृति लेल एकटा उपलब्धिमूलक पोथी अछि । आलमनगरक निशान्त मैथिली नाटक बहुरियाक लेखन कयने छथि । बरदाहाक अनुज अलभ्य मैथिलीक सुइढ़ गीतकार छथि । मधेपुराक प्रदीप कुमार झा दैनिक जागरणमे मैथिलीक स्तम्भ लेखन करैत रहलाह अछि आ आर कतेको नाम विभिन्न रूपेँ मैथिली साहित्यक सेवामे संलग्न रहलाह अछि ।
मैथिली रंगमंचक क्षेत्रमे मधेपुरा जिलाक जीतेन्द्र जीतू, संजीव कुमार, सृष्टि आनन्द आदि राष्ट्रीय फलक पर अपन सशक्त उपस्थिति दर्ज करा चुकल छथि । मैथिली गायनक क्षेत्रमे प्रिया राज एकटा सुप्रसिद्ध नाम बनि चुकल छथि, तहिना राधिका मिश्रा मैथिली गीतक नवोदित नाम अछि, एकर संग अनेको नाम अछि जे प्रत्यक्ष अप्रत्यक्ष रूपें मातृभाषा आ संस्कृतिक सेवामे लागल छथि…।
नोट : ई एकटा आधार लेख अछि, विस्तृत शीघ्र मैथिलीक एकटा पत्रिकामे प्रकाश्य ।


text:
डा.प्रशान्त कुमार मनोजसहायक अतिथि प्राध्यापक,मैथिली विभाग,एम एल टी कॉलेज सहरसा।
बी.ए.खण्ड द्वितीयआधुनिक मैथिली काव्य-साहित्य मे रंग-विरंगक गीत भाव आ भाषाक दृष्टिएँ आरसी प्रसाद सिंहक महत्वपूर्ण स्थान अछि। आरसी प्रसाद सिंह केँ जन्म समस्तीपुर जिलाक एरौत गाम मे 19 अगस्त 1911ई.मे भेल छल। ई बाल्यावस्था सँ विलक्षण प्रतिभाक धनी छलाह। हिनका मे कवित्व शक्ति जन्मजात छनि। ई हिन्दी मे काव्य रचना करबाक कारणेँ ओहि समयक अग्रगण्य कवि मानल जाइछ।
बाबू भुवनेश्वर सिंह ‘भुवन’क प्रेरणा सँ ई मैथिलीक दिस उन्मुख भेलाह। ‘शेफालिका’ हिनक पहिल कविता थिक। जे प्रकाशित होइते प्रसिद्ध भय गेल। ‘सुर्यमुखी’ काव्य-संग्रह पर हिनका साहित्य अकादमी द्वारा 1984 मे पुरस्कार भेटल छनि। मैथिली अकादमी द्वारा हिनका ‘विद्यापति’ पुरस्कार सेहो भेटल छनि। ‘माटिक दीप’ मे 29 गोट मुक्तक कविताक संकलन अछि जाहि मे मातृभूमि-मातृभाषा-वन्दना, देव प्रार्थना, ऋतु चित्रण, उद्वोधनात्मक, हास्य व्यंग्य मूलक, देशदशा संबंधी, प्रकृति वर्णन अछि।
मातृभाषाक प्रति हिनक जे भावना अछि, तकर परिचायक थिक ‘अधिकार’ शीर्षक कविता। जाहि मे अपना लेल भीख नहि मांगि न्यायोचित अधिकार मांगल गेल जेकरा क्यो रोकि नहि सकैछ। हिनक ‘माटिक दीप’ ओहि दीपशिखा सदृश अछि जकर शीतल आलोक मे मैथिली मंदिर चिरकाल धरि जगमगाइय रहत। ‘पूजाक फूल’ कविक दोसर काव्य कृति थिक। जाहि मे 30 गोट कविता संकलित अछि।
‘सूर्यमुखी’ मे देशदशा सूचक, उदबोधनात्मक, व्यंग्यात्मक, श्रृंगारिक, करुण गीत, गजल, छन्द समाहित अछि। इ कालिदासक ‘मेघदूत’क सफल अनुवाद कयने छथि। जे मिथिला मिहिर मे खण्डित भय प्रकाशित भेल छल।


text:
-शिव कुमार सिंग लै
#गरीबक बेटी#
गरीबक जीवन केहन संघर्षपूर्ण होइत अछि इ त एकटा गरीबे बुझय य।मेहनत मजदूरी कय जेना -तेना बिना सख -सेहिंता के अपन परिवारक पालन-पोषण केनाय,ताहि में समाज में उच्च वर्ग के लोकक द्वारा आ कतेको जगह हेय दृष्टि से देखल जाइत अछि,गरीबक जानि हुनक आत्मविश्वास प जे आघात करैत अछि,ओ दर्द के चित्रण करऽ में हम असमर्थ छी।
ताहि में जँ बेटी भ गेल त बुझू कोढ़ में खाज गिर गेल। गरीबक बेटी के सपना त सपने रहि जाई छै।जखने कनी नमहर भेल त भानस भात,घरक काज संगे मजदूरी सेहो करऽ पड़ैत अछि।खेलनाय कुदनाय,पढ़ाई-लिखाई सब एकटा सपने बनि जाईत अछि।सुन्दर सन रूप बिना तेलक सुखायल रहैत अछि।कंघी बिना केश बताह जेका उजरल ,धनिक परिवार घरक पुरानका कपड़ा पहिर गुजारा चलबैत अछि।बुझू जे उचित प्रसाधन मिलै त कोनो परि सँ कम नै बुझायत।
बियाह लेल त जन्म होइत मातर हुनक माँ बाबूजी के चिन्ता हुव लगै छै।दहेज के पैसा कतऽ सँ आनब।इ दहेज प्रथा त हूनका सब के जीनाय हराम क दैत अछि।इहे कारण हुनक बियाह असमय क दैत अछि।जे कहुना भार उतरि जाइत।दहेजक कारण लड़की अनुरूप वर नै मिल पबैत अछि।
हुनका लेल त बियाहक बादो सुख-शान्ति कल्पना मात्र रहि जाइत अछि।दहेज के लेल प्रताड़ना देनाय -तोहर बाप एहन छौ ओहन छौ ,इ नै देलकौ ओ नै देलकौ।बात -बात प हुनका आ हुनकर नैहर लोकक अपमानित आ नीचा देखाबक प्रयास कयल जाइत अछि।
मुदा एना नै हेबाक चाही। उहो इंसान छै पाथर नै।ओकरो दुख दर्द होइ छै।कहल जाइत अछि बेटी लक्ष्मी होई छै।मुदा कहले सँ नै हेतै।उचित मान -सम्मान मिलक चाही। पुतोहु सेहो बेटिये जेना होई छै।किनको गरीब जानि हुनका प्रति हीन भावना नै राखक चाही। सोच बदलऽ के जरूरी छै।एहि विषय प कल्पना करियौ हुनक कतेक संघर्षपूर्ण जीवन छै।एहि विषय प अमल करऽ के चाही।आ हुनका सब के उचित सहयोग आ सम्मान करक चाही।


text:
विशेष संपादकीय
सन्दर्भ अन्तर्राष्ट्रीय मातृभाषा दिवस
काल्हि २१ फरबरी अन्तर्राष्ट्रीय मातृभाषा दिवस थीक। एकटा एहेन दिन जहिया एकटा देश केर निर्माणक नींब पड़ि गेल आ सेहो मातृभाषा केँ स्थापित करबाक लेल। ओकर नाम थीक बांग्लादेश! धर्मक कट्टरता मातृभाषाक शक्ति केर बाधक नहि बनि सकल ई प्रमाणित करैत अछि ई उद्धरण। एहि मर्म केँ मानैत संयुक्त राष्ट्र संघ द्वारा २१ फरबरी केँ मातृभाषा दिवस केर रूप मे मनेबाक एकटा प्रचलन चलि पड़ल।
पैछला वर्ष सँ भारतीय राजधानी दिल्ली मे युवा मैथिल अभियानी लोकनि द्वारा बिल्कुल ओही मर्म अनुरूप अपन मातृभाषा मैथिली लेल डेग बढाओल गेल अछि। एहि वर्ष ओ डेग बढल तऽ मुदा एकजुटता मे खंडित होएबाक प्रवृत्ति सँ दुइ अलग वैचारिक समूह मे विभक्त रूप मे पुनः आगामी समयक चिन्तन करबाक लेल बैसि रहल अछि। काल्हि दिल्ली मे दुइ ठाम मे कार्यक्रम आयोजित भऽ रहल अछि। ध्यानपूर्वक देखल जाए तऽ देशक राजधानी मे जेना राजनीतिक ध्रुवीकरण दुइ अलग-अलग विन्दु पर आ विचारधाराक संग बढैत रहल अछि, तहिना मिथिला लेल सेहो बनि रहल, बढि रहल हरेक डेग मे दुइ विचारधारा मुख्य रूप सँ रहिते टा अछि। भाजपा नेतृत्वक राजग गठबंधन आ काँग्रेस नेतृत्वक संप्रग गठबंधन – लक्ष्य एक्केटा जे देशक सत्ताक संचालन करब। तहिना मैथिल केर संस्था मे दुइ भाग होएतो लक्ष्य एक्केटा जे अपन मिथिलाक नाम केँ पुनर्स्थापित करब।
हलांकि आलोचनाक क्रम मे ई कहब गलत नहि होयत जे नियम, निष्ठा आ नीति बिना कोनो निराकरण उचित परिणाम धरि नहि पहुँचा सकैछ; बिल्कुल तहिना विभिन्न सामूहिक प्रयास मे जतय-जतय नियम-निष्ठा-नीति केर सम्मान नहि होयत, ताहि ठाम सफलता तऽ दूर – अभियानहु केँ कलंकित होइ सँ कियो नहि रोकि सकत। लेकिन ई कहबा समय हमहुँ पूर्वाग्रही भऽ सकैत छी। हमरो नेत मे कतहु न कतहु एक पक्षक तरफ विशेष झुकाव भऽ सकैत अछि, अछियो। ताहि हेतु केवल वैचारिक मत राखि निराकरण लेल समय पर छोड़ि आगू बढि जाएत छी। सब आयोजन केर मूल तत्त्व सुस्थापित हो, एहि शुभकामनाक संग अपन मातृभाषा मैथिलीकेर समस्त भाषाभाषी लेल हमर हार्दिक शुभकामना अछि।
जय मातृभूमि – जय मातृभाषा!
मैथिली जिन्दाबाद!!
हरिः हरः!!


text:
बिरौल, दरभंगा : बिरौलसँ भिनसर 6 बजे दरभंगा धरि जाय बला सवारी ट्रेनक चपेटमे एलासँ बलाटमे मानव रहित फाटक पर तैनात होमगार्ड केर जवानकेँ अपन दुनू टांगसँ हाथ धोभए पड़लनि। खूनसँ लथपथ आओर दर्दसँ बेचैन जवानकेँ आवाज सुनि आसपासक लोक दौड़लाह आ तकरा बाद अहि बातक सूचना रेलवे कर्मी अमर पासवान केर देल गेलनि। एम्हर आनन-फाननमे घटनास्थल पर पहुँचल कर्मी सभ ग्रामीणक सहयोगसँ जख्मी गार्ड केर टेम्पो पर लादिकय ईलाजक वास्ते सीएचसी में भर्ती करौलनि। ओहिठाम डागडर लोकनि प्राथमिक उपचार कए हालत गंभीर देखि डीएमसीएच रेफर कए देलकइन्ह।
पचपन बरखक जवान रामाशीष यादव केवटी थाना क्षेत्रक मिल्की गाम केर रहनिहार बताओल जा रहल छथि। छः दिन पूर्वहिं 27 अप्रैल केर रेलवे बिरौल-सकरी रेलखण्डक बलाट स्थित मानव रहित फाटक संख्यां 23ए पर रामाशीष केर नियुक्त कएने छलनि। घटनास्थलसँ सटल गाम बलाटमे भिनसर एकटा दोकानमे चाह पीबि शौच करबाक लेल रेलवे ट्रैक पार कए गाछी दिस रामाशीष जा रहल छलाह। अहि बीचमे बिरौलसँ दरभंगा जा रहल ट्रेनक चपेटमे एलासँ हुनकर दुनू टांग कटि गेलनि। भेंटल जानकारीक मोताबिक डीएमसीएचमे भर्ती गार्ड केर हालत बिगड़ैत देखिकय डागडर टीम पीएमसीएच रेफर कए देलकइन्ह अछि।
बिहार रक्षा वाहिनी स्वयंसेवक संघ केर प्रदेश सचिव पीड़ित जवानकेँ दुनू टांग कटि गेला पर दुःख प्रकट कएलनि अछि। जिला समादेष्टा गौतम कुमार आ प्रदेश सचिव श्री यादव डीएमसीएच पहुँचि घायल जवान केर हाल-खबैर लेलनि संगहि तीन हजार टकाक प्राथमिक आर्थिक सहयोग सेहो केलनि।


text:
विचार
– प्रवीण नारायण चौधरी
सुन्दरता
सुन्दर माने देखिते आकर्षित करयवला – कोनो वस्तु, व्यक्ति या स्थान जे आकर्षक लागय, नीक लागय, वैह भेल सुन्दर। आर ई आकर्षण करयवला जे गुण-विशेषता छैक से कहाइत छैक सुन्दरता।
एहि जीवमंडल मे एहेन कतेको जीव अछि जे बड़ा आकर्षक लगैत छैक, चाहे रूप, चाहे गुण, चाहे धर्म, चाहे चरित्र – जे किछु अन्य केँ आकर्षित करैत अछि से सबटा सुन्दर कहाइत अछि।
अपना सब जे कोनो पोस्ट करैत छियैक ताहि मे सेहो ‘सुन्दर, बहुत सुन्दर, नीक, बहुत बढियां, आदि’ सब जे कमेन्ट्स अबैत छैक से यैह कारण सँ। जरूर ओहि पोस्ट मे एहेन किछु तथ्य-सत्य रहैत छैक जे लोक केँ स्वतः आकर्षित करैत छैक आ ओ ओकरा नीक लागि जाइत छैक त हमरा-अहाँक पोस्ट पर यैह प्रतिक्रिया देल करैत अछि। ओना, कतेको लोक अपन उपस्थिति देखबय लेल बिना पढनहियो-बुझनहियो ‘बहुत सुन्दर’ आदि कमेन्ट देल करैत अछि, ई बस औपचारिकता निभेनाय होइत छैक, एकर आध्यात्मिक महत्व जीरो।
सुन्दर बनय लेल ‘मेक-अप’ सेहो कयल जाइत छैक। जहिना-तहिना रहब त शायद सुन्दरता मे कमी आओत, जेना नींद सँ उठलहुँ आ आँखि-मुंह नहि धोलहुँ-पोछलहुँ त स्वाभाविक छैक जे धुमिल चेहरा देखायत जे दोसर केँ नीक नहि लागत। तहिना केस नम्हर, दाढी नम्हर, नह नम्हर, देह मइल-कुचइल, कपड़ा बेतरतीब आ गन्दा, जुत्ता गन्दा – एना जँ अपन व्यक्तित्व राखब त लोक केँ कदापि नीक नहि लागत। तेँ, थोड़ेक आधारभूत बात ‘मेक-अप’ के मादे सब मनुष्य केँ निभेबाक चाही।
जानवर सब केँ भगवान् तेना बनेलखिन जे ई मेक-अप के आवश्यकता ओकरा सब केँ नहि पड़ैत छैक। ओ सब मल-मूत्र त्याग कयलाक बाद मनुष्य जेकाँ सफाई पर ध्यान देनाय जरूरी नहि बुझैत छैक। लेकिन मनुष्यक जीवन मे अनिवार्य शौच-मार्जन आ प्राक्षालन, स्नान, सन्ध्या, तेल, इत्र, पोशाक आदिक संग अनेकों बात एहेन छैक जे ओकरा सुन्दर बनय लेल अनिवार्य छैक। सुन्दर नहियो बनय चाहय कियो तैयो किछु बात ओकरा अपनाबहे टा पड़तैक।
इहो सच छैक जे सुन्दर बनबाक चक्कर मे भैर मुंह पाउडर रगड़िकय उज्जर कय लेब, लिपिस्टिक ततबे लगा लेब जे लागत जे ठोर-मुंह सँ खूने चूबि रहल अछि, आँखिक काजर लेभाइर लेब… माने जे ओवर मेक-अप कय लेब त सुन्दर देखेबाक बदला कुरूप आ विचित्र अनुहार देखाय लागत।
स्त्री मे श्रृंगारक प्रधानता पुरुषक तुलना बेसी होइत छैक। पुरुष साधारण कुर्ता-पायजामा मे बाहर निकलि जायत, धरि स्त्रीगण केँ साड़ी संग मिलल कलर केर विभिन्न पोशाक पहिरब, आब त चप्पल, लिपिस्टिक, चूड़ी, माला, टिकुली, हेयर ड्रेस-अप आदि सबटा मैचिंग भेल तखनहि उचित श्रृंगार मानल जायत सेहो बात छैक। आर ई सुन्दर बनबाक चक्कर एहेन बढि गेल छैक जे ‘ब्यूटी पार्लर’ एकटा नीक बिजनेस यैह किछु दशक मे दुनिया मे सब सँ बेसी खुजयवला व्यवसाय बनि गेलैक अछि। कस्मेटिक्स (श्रृंगार प्रसाधन) केर जबरदस्त रेन्ज आबि गेलैक। व्यापार मे मानू स्त्रीगणक मेक-अप सँ बड पैघ क्रान्ति आबि गेलैक। हालांकि एकर सभक साइड इफेक्ट्स सेहो छैक जे स्त्रीक कोमल त्वचा लेल हानिकारक छैक, केस लेल हानिकारक, स्वास्थ्य लेल हानिकारक… लेकिन से हानि केँ गोली मारू, पहिने एतबे श्रृंगार कय लियऽ मानू जे मिस वर्ल्ड के खिताब आइ छोड़ि काल्हि भेटत कि नहि से हाल छैक वर्तमान युग मे।
सुन्दरताक आध्यात्मिक विश्लेषण कहैत छैक जे बिना कोनो श्रृंगार प्रसाधनक प्रयोग कएने अत्यन्त कम समय खर्च करैत प्राकृतिक स्वरूप केँ खूब नीक सँ मज्जन (धोइ-पखारि, पोछि-पाछि, चिक्कन-चुनमुन बनेनाय) कय केँ रखैत अछि त ओ असली सुन्दरता केँ परिचायक होइछ, आर एकर कोनो साइड इफेक्ट सेहो नहि होइछ, दीर्घायु बनबैछ।
आध्यात्मिक विश्लेषण करैत हम एकटा बात आर मोन पाड़य चाहब। बच्चा जखन जन्म लैत छैक त ओकर शरीर कतबा कोमल आ कमजोर रहैत छैक, फेर धीरे-धीरे तेल-कुड़ आ मालिश करैत-करैत ओकर सब अंग-प्रत्यंग केँ हम-अहाँ मजबूती संग पुष्टता प्रदान करैत छियैक, ओकर नीक आ पौष्टिक आहार सब दैत छियैक, धीरे-धीरे ओ बच्चा बढैत किशोर बनि जाइत अछि, फेर युवा बनि जाइत अछि आ ओकर रूप-स्वरूप मे विगतक कोमलता, सुन्दरता, पुष्टता आदि मे क्रमशः उभार अबैत जबानी ढलबाक क्रम मे पुनः क्षयशील बनिकय रुग्णता केँ प्राप्त करैत अन्त मे जवाब दय दैत छैक। अर्थात् कायाक सुन्दरता बच्चा सँ वृद्ध आ फेर मृत्युवरण करय धरि परिवर्तनशील रहैत छैक। लेकिन वैह व्यक्तिक आत्मीयता, ओकर सुन्दर व्यवहार, बात, विचार आ परिवेश संग मानवता प्रति बेहतरीन दृष्टि आ कर्मठ प्रयास सँ ओ जे सुन्दर बनि जाइत अछि से सदा-सदा लेल जियैत रहैत छैक। बहुत कम्मे सही मुदा एहेन महान सुन्दर सब एहि धरती पर अबैत रहल अछि। बाकी सुन्दरता मे हम सब बेहाल कदापि नहि होइ आ ने चिन्तित जे कतबो प्रयास कय रहल छी मुदा लोक सुन्दरताक देखि नहि रहल अछि। अस्तु! आइ दुर्गा पूजाक चारिम पूजाक दिन सभक लेल शुभ हो आ मातारानी आजीवन सुन्दर बनेने रहथि यैह शुभकामना।


text:
गीताक तेसर बेरुक स्वाध्याय
(निरंतरता मे…. अध्याय २ केर श्लोक ३१ धरि…. भगवान् कृष्ण अर्जुन सँ कहला जे क्षत्रिय केर रूप मे स्वधर्म होइछ धर्मयुक्त युद्ध लड़ब, से अहाँ लड़ू… ताहि सँ पूर्व अर्जुनक शोक केँ अनावश्यक आ ब्यर्थ – तर्कहीन आदि बतबैत आत्मा केँ अविनाशी कहि कियो केकरो मारि नहि सकैछ कहैत केवल उपयुक्त कर्म करबाक लेल उपदेश करैत छथि… आगू…)
भगवान् कृष्ण अर्जुन सँ कहब जारी रखैत…. “क्षत्रिय निश्चित रूप सँ भाग्यशाली होइत छथि हे पृथा-पुत्र। जिनका लेल स्वर्गक दरबाजा समान धर्मयुद्ध लड़बाक अवसर भेटैत छन्हि।”
शास्त्र केर कथन छैक जे धार्मिक (सत्य हेतु) युद्ध मे मारल गेल लोक केँ सीधा स्वर्गलोक मे जेबाक फल भेटैत छैक। निश्चिते यदि केओ एहि संसार मे जीवन निर्वाह करैत कथमपि झूठ-फरेब-धोखाधड़ी आ अनीतिपूर्वक कोनो काज नहि केलक आर ओकरा संग कतहु कियो अन्यायो करत तऽ मानव संसार मे ओहि सत्यनिष्ठ लोकक प्रतिष्ठा चौजुगी प्रकाशित होयत। किछु एहि अवधारणा पर मृत्योपरान्त जाहि स्वर्गक परिकल्पना अछि ओ निहित अछि ई हम सब मानि सकैत छी। जेकरा एहि लोक मे नीक संसार मे बसनिहार मानब, तिनके स्वर्ग केर अधिकारी मानि सकैत छी।
“जँ अहाँ एहि धर्मयुक्त युद्ध लड़य सँ मना करैत छी तऽ अपनहि धर्म ओ सौर्य सँ दूर भऽ पापक भागी बनैत छी।” – भगवान् कृष्ण अर्जुन सँ हुनक अपन पहिचान केर विरुद्ध जेबाक बात केँ ‘पाप’ केर भागी बनय सँ तूलना केलनि अछि। मानल बात छैक, जे कर्तब्य हमरा सबहक थीक, यदि ताहि सँ मुंह मोड़ैत छी तऽ निश्चित पापक भागी बनैत छी।
भगवान् आगाँ कहला अछि, “संसारक लोक अहाँक एहि कायरता (युद्ध सँ अपना केँ हंटेबाक बात लेल) कलंक देत। एकटा प्रतिष्ठित (नामी-गिरामी लोक) लेल अकीर्ति (अप्रतिष्ठा, अपयश, कलंक, आदि) मृत्यु (मरनाइ) सँ बदतर होइत छैक।”
प्रस्तुत घड़ी – अर्थात् युद्धक निर्णय सँ पाण्डव व कौरवक सेना संयोजन उपरान्त मैदान मे आबि गेल अछि। सेना सैज चुकल अछि। युद्धक नियम आदि सब किछु घोषणा कैल जा चुकल अछि। कौरवक सेना सँ अग्रसरता लैत उग्र युद्धघोष रूप मे भीष्म पितामह द्वारा शंख फूकल जा चूकल अछि। तेकरे अनुसरण करैत स्वयं अर्जुन सहित भगवान् कृष्ण एवं अन्य पाण्डव सेना द्वारा शंखघोष कैल जा चुकल अछि। लेकिन एहेन परिस्थिति मे अर्जुन केँ विषादियोगक घेरा सँ बुद्धि परिक्षिप्त भऽ रहल अछि। हुनका दोसरे-दोसरे डर आ अनीति आदिक दर्शन होमय लागल अछि। कूबेर मे एहि तरहक ‘कायरता’ हुनका सनक प्रतिष्ठित लोक पर आयब…. भगवान् स्पष्ट केलनि जे ई समय अहाँ सनक लोक लेल युद्धधर्म सँ हंटबाक नहि, बस, हार-जीत आ कि-कहाँदैन मानसिक उद्वेलन केँ छोड़ि-छाड़ि केवल अपन कला-कौशलता सँ दुश्मन संग लड़बाक समय अछि। एहि मे ध्यान लगाउ। गाण्डीव उठाउ।
आगुओ अर्जुन केँ स्वधर्म आ निज-सामर्थ्य सँ अवगत करबैत भगवान् कहि रहला अछि, “एहि युद्ध मे एकत्रित महारथी सब अहाँ केँ भय सँ युद्धक मैदान छोड़लनि तेना बुझता। एना जे कियो अहाँक वीरताक पैघ मानैत छलाह ओ तेकरा तुच्छ मानय लगता। अहाँक दुश्मनादि द्वारा पर्यन्त एहि कायरता लेल घोर निन्दा आर उपहास कैल जायत, ओ सब अवाच कथा अहाँ लेल बजता। एहि सँ बेसी असहनीय दोसर कि होयत?”
अर्जुन एक महान् योद्धा छलाह। महान् वीर धनुर्धर रूप मे महाभारतक युद्ध सँ पूर्व हुनकर कीर्ति प्रसिद्धि पाबि चुकल छल। दुश्मनक खेमा मे हुनकर नामहि सँ हरकम्प मचि जाएत छल। लेकिन आइ ओ अनेकानेक मानसिक व्यग्रताक व्यूह मे फँसल युद्ध सँ मना कय रहल छलाह। एहि अवसर कृष्णक शिष्य बनि हुनका सँ मार्गदर्शन माँगि ई वार्ता भऽ रहल अछि। भगवान् कोनो बात अतिश्योक्तिपूर्ण नहि वरन् सहज भाव सँ हुनकर निजी पहिचान ओ सामर्थ्य केँ स्मृति मे दैत पुनः अपन धर्म प्रति सजग बनबाक लेल हुनका जगा रहला अछि। ओ हुनका अप्रतिष्ठा पर ध्यान आकर्षित करैत कहैत छथि जे ई मृत्यु सँ बेसी खराब मानल जाएछ। दोसर बात, दुश्मनक खेमा मे अपकीर्ति ओ कायरता प्रति कूबोल एहेन बाजल जाएछ जे बाजय योग्य नहि (अवाच्य कथा) होइछ। ओ कूबोल सन आन किछु असह्य नहि भऽ सकैत अछि। एहि तरहें अर्जुन केर भीतर सूतल वीर केँ पुनः उकसेबाक अन्दाज मे मुदा यथार्थ उपदेशक संग जगायल जा रहल अछि।
हतो वा प्राप्स्यसि स्वर्गं…. कहैत भगवान् अर्जुन केँ परिणामबोध करबैत कहैत छथि, “मारल गेला पर स्वर्ग प्राप्त करब; जीतला पर राज्यसुख केर भोग करब। तैँ, हे कुन्तीपुत्र! उठू आर लड़बाक लेल तैयार होउ।”
भगवान् निष्ठा ग्रहण हेतु सेहो संगहि उपदेश केलनि अछि, “दुःख ओ सुख, लाभ या हानि, जीत वा हार – एहि सबकेँ एक्कहि समान मानिकय युद्ध मे अपन सौर्य देखाउ। एना मे अहाँ कोनो पाप नहि करब।”
यैह निष्ठा वास्तव मे हरेक जीव लेल अनुकरणीय मानू। मानवक स्वभाव मे कदापि दुःख वा हानि वा हारि – एकरा नकारात्मक उपलब्धि मानिकय केवल सुख, लाभ, जीत आदिक इच्छा प्रबल बनैछ। परिणाम पर अपन अधिकार नहि होयबाक कारणे लोक छल-बल-कल – मैथिली मे छक्कल-बक्कल करैतो एकतर्फी मनक नीक इच्छा प्राप्ति लेल कार्य कैल जाएछ। तेना मे पाप होयब निश्चित अछि। अतः भगवानक निर्णय जे बिना कोनो द्वंद्वभाव आर हरेक प्राप्ति प्रति एक्के रंगक मानसिकता राखि कर्म कैल जाय। आगूः
एषा तेऽभिहिता सांख्ये बुद्धिर्योगे त्विमां श्रृणु।
बुद्धया युक्तो यया पार्थ कर्मबन्धं प्रहास्यसि॥३९॥
नेहाभिक्रमनाशोऽस्ति प्रत्यवाहो न विद्यते।
स्वल्पमप्यस्य धर्मस्य त्रायते महतो भयात्॥४०॥
“एहि तरहें अहाँ केँ सांख्य (आत्म-पहिचान) केर बुद्धियोग कहलहुँ। आब अहाँ योग केर बात सुनू जेकरा सुनला सँ अहाँ कर्मबन्धन सँ मुक्त होयब। एहि मे, अपूर्ण प्रयास कदापि बर्बाद नहि होइछ, नहिये एहि सँ कोनो बिपरीत परिणाम भेटैत अछि। बल्कि एहि सँ कनेकबो धर्म भयावह भय सँ रक्षा करैत अछि।” – भगवान् पूर्वक देल ज्ञानोपदेश केँ सांख्य कहैत आब योग सँ कर्मबन्धन सँ मुक्तिक ज्ञानोपदेश देबाक भरोस दैत अर्जुनक मनोवस्था केँ पूर्ण समाधानक दिशा मे लऽ जेता से घोषणा केलनि अछि।
भगवान् केर शरण ताहि कारण अति प्रिय होइछ। अहाँ अपनहि बल मे मस्त रहब तखन ओ अहाँक मनोदशा मे कि सुधार अनता? कर्तापन अपनहि मे देखब तऽ ओ कि सांख्य आ कि योग या कि भक्ति अहाँक भरल मन केँ बतेता। अतः अर्जुन समान शिष्य हम सब बनी आर जखन भगवान् केर शरण जाय तऽ पूर्ण रूप सँ अपन मनक गंदगी या पहिले सँ भरल बातकेँ खाली कय ली। तखनहि हुनकर देल ज्ञान हमरा लोकनिक भीतर स्थान पाओत। क्रमशः…..
हरिः हरः!!


text:
सुपौल। 24 जून।
एसएसबी आर ड्रग इंस्पेक्टर केर सघन छापामारी म' सुपौल के वीरपुर थानाक्षेत्र केर दिनबन्धी पंचायतक कटैया म' गुप्त सूचना केर आधार पर 284 बोतल कॉरेक्स जब्त कायल गेल अछि। वीरपुर 45वीं बटालियन केर सेनानायक द्वारा पता चलल जे कटिया स्थित बिन्देश्वर यादव जे की झोला छाप डॉक्टर छैथ हुनका घर सँ कॉरेक्स सिरप जब्त कायल गेल अछि।
निरीक्षक शिवनंदन सिंह कहला कि पहिने सँ लगातार इ सूचना भेटैत छल जे बिन्देश्वर यादव कॉरेक्स के कारोबारी छैथ आर कॉरेक्स के सप्लाई नेपाल म' करैत छैथ।
पूर्ण शराबबंदी के बाद लोक म' आब कॉरेक्स केर चलन बढ़ी गेल छैक। किछ दिन पहिनो अररिया म' प्रतिबंधित कोडिनयुक्त 'कॉरेक्स' कफ सीरप के तीन हजार बोतलक संग दुई लोक क' गिरफ्तार कायल गेल छल।